Melaka, Pulau Tioman, Genting Highland dibuka mulai 1 Oktober
Oleh AHMAD SHAHERMAN SHAMSURI

21 September 2021, 9:07 pm
PETALING JAYA – Tiga destinasi pelancongan iaitu Melaka, Pulau Tioman dan Genting Highlands bakal dibuka kepada orang ramai bermula 1 Oktober ini.
Menteri Pelancongan, Datuk Seri Nancy Shukri berkata, keputusan itu dibuat selepas Mesyuarat Menteri Kuartet hari ini yang melihat perkembangan positif Projek Rintis Gelembung Pelancongan di Pulau Langkawi.
Bagaimanapun katanya, keputusan itu akan dibawa ke Jawatankuasa Pengurusan Covid-19 yang akan dipengerusikan Perdana Menteri Datuk Seri Ismail Sabri Yaakob esok.
“Hari ini kita telah meluluskan dan akan dibentangkan esok ke mesyuarat di mana kita telah menamakan tiga destinasi baru, kita ada Genting, Melaka dan Pulau Tioman.
“Jika ia dipersetujui esok, tiga kawasan itu akan mula dibenarkan untuk beroperasi mulai 1 Oktober termasuk memperkenalkan prosedur operasi standard (SOP) yang akan ditetapkan,”katanya pada sidang akhbar di Parlimen hari ini.
Nancy berkata, selain tiga kawasan tersebut, beberapa kawasan pelancongan lain akan diumumkan kemudian.

Terdahulu, kerajaan bersetuju membuka sektor pelancongan di beberapa destinasi di bawah program ‘travel bubble’ tertakluk syarat-syarat ditetapkan.
Sebagai permulaan, Pulau Langkawi dipilih sebagai projek rintis untuk dibuka kembali kepada pelancong tempatan bermula 16 September lalu.-K! ONLINE.


Kedah kemuka permohonan Hospital Medan ATM
Oleh NORLIDA AKMAR IDROS

21 September 2021, 7:32 pm
ALOR SETAR – Kerajaan Negeri Kedah akan mengemukakan permohonan kepada Angkatan Tentera Malaysia (ATM) untuk membuka Hospital Medan ATM dengan kapasiti katil Unit Rawatan Rapi (ICU) di negeri ini.
Menteri Besar, Muhammad Sanusi Md. Nor berkata, permohonan itu akan dibuat dalam mesyuarat Jawatankuasa Khas Pandemik Covid-19 Kebangsaan pada esok.
Katanya, langkah itu dilakukan berikutan kadar penggunaan katil di wad ICU yang masih tinggi di negeri ini iaitu pada kadar 79.9 peratus.
“Nilai ambang daripada sudut penggunaan katil ICU untuk pesakit Covid-19 yang tidak dapat diturunkan bawah 70 peratus menyebabkan Kedah tidak dapat bergerak ke fasa dua Pelan Pemulihan Negara (PPN).
“Realitinya adalah Kedah memilki jumlah katil ICU yang terhad iaitu hanya terdapat di Hospital Sultanah Bahiyah di Alor Setar, Hospital Sultan Abdul Halim di Sungai Petani dan Hospital Kulim sahaja,” katanya dalam satu kenyataan di sini hari ini.
Kata beliau, Hospital medan ATM boleh dibuka sama ada di Alor Setar, Sungai Petani atau Kulim mengikut keperluan dan kesesuaian logistik.

“Usaha ini adalah sebagai langkah kerajaan negeri untuk membolehkan negeri ini segera beralih daripada Fasa Satu kepada Fasa Dua PPN,” ujarnya. – K! ONLINE.


Jakim bakal miliki balai cerapan falak
Oleh AMREE AHMAD

21 September 2021, 7:36 pm
PUTRAJAYA – Jabatan Kemajuan Islam Malaysia (Jakim) bakal mempunyai sebuah balai cerapan khas tersendiri bagi tujuan pengurusan ibadah berasaskan ilmu falak.
Menteri di Jabatan Perdana Menteri (Hal Ehwal Agama), Idris Ahmad berkata, balai cerap itu bukan sahaja untuk penentuan anak bulan, gerhana dan sebagainya, bahkan dikongsi penyelidik sains angkasa.
“Kerajaan lihat ada keperluan dibina pusat falak itu yang boleh memenuhi urusan pentadbiran dan penyelidikan sains angkasa untuk dimanfaatkan umat Islam seluruh negara.
“Saya berharap balai ini kelak dapat melahirkan pakar falak bertaraf dunia dengan kerjasama pelbagai pihak termasuk alim ulama, badan bukan kerajaan, pelajar dan lain-lain,” katanya di sini hari ini.
Beliau berkata demikian ketika merasmikan Seminar Falak Nusantara (Saras) 2021 secara online anjuran Institut Tanah dan Ukur Negara dengan kerjasama Jakim, Jabatan Ukur dan Pemetaan Malaysia, Persatuan Jurufalak Syarie serta jabatan mufti negeri-negeri hari ini.
Balai Cerap Kebangsaan di Pulau Langkawi, Kedah serta Planetarium Negara di Kuala Lumpur diuruskan Agensi Angkasa Malaysia, namun balai cerap di Selangor, Pulau Pinang, Negeri Sembilan, Melaka, Terengganu dan Sabah dikendalikan pihak jabatan mufti negeri masing-masing.

Terbaharu, Johor dan Sarawak juga bakal membina balai cerap masing-masing, manakala pusat astronomi ilmu falak khusus dijangka diwujudkan di Labuan. – K! ONLINE.


Gadis manis ‘pelaris’ warung cendol
Oleh KOSMO!

21 September 2021, 8:30 pm
JAKARTA – Sebuah warung cendol di wilayah Jawa Timur ternyata memiliki ‘pelaris’ tersendiri sehingga dapat menarik kedatangan ramai pelanggan untuk pergi ke gerai tersebut, lapor laman berita Suara.com hari ini.
‘Pelaris’ tersebut ialah anak kepada pemilik warung itu, Sabrina Dwi Istiqomah yang turut membantu membuat cendol di situ.
Menurut gadis yang masih belajar di sekolah menengah itu, warung yang diusahakan keluarganya itu pada awalnya tidak memiliki pelanggan yang ramai.
Keadaan itu bagaimanapun berubah selepas dia mula mempromosikan kedai makan tersebut di Instagram sehingga ramai pelanggan mula memenuhi warung mereka.
“Saya menghasilkan pelbagai bentuk kandungan mengenai warung ini agar lebih dikenali masyarakat sekeliling.
“Selepas memuat naik kandungan-kandungan tersebut, warung ini mula diserbu orang ramai,” katanya yang kini turut bergelar selebriti media sosial.

Sementara itu, bapa Sabrina, Fathurozi berkata, dia berasa gembira kerana warung miliknya kini didatangi oleh ramai pelanggan selepas menjadi popular hasil promosi yang dilakukan anaknya.
“Saya tidak menyangka bahawa warung ini akan mendapat sambutan seperti ini daripada pelanggan dekat dan jauh, bahkan ada pembuat kandungan YouTube dari Jakarta yang datang ke sini,” katanya.
Tambah Fathurozi, disebabkan terlalu ramai pelanggan, setiap hari isterinya perlu memasak sehingga 20 kilogram beras bagi memenuhi kapasiti pelanggan. – Agensi


JPA cadang vaksin diwajibkan terhadap penjawat awam
Oleh MOHD. HUSNI MOHD. NOOR

21 September 2021, 7:25 pm
PUTRAJAYA – Jabatan Perkhidmatan Awam (JPA) akan membawa cadangan kepada Majlis Keselamatan Negara (MKN) supaya mewajibkan semua penjawat awam mengambil vaksin Covid-19.
JPA menerusi kenyataan akhbar hari ini berkata, cadangan berkenaan adalah antara beberapa pilihan dan tindakan untuk diputuskan oleh MKN.
Bagaimanapun, menurutnya, cadangan itu dikecualikan bagi mereka yang benar-benar mempunyai alasan yang kukuh untuk mendapatkan pengecualian penerimaan vaksin atas faktor kesihatan.
“JPA berpandangan beberapa langkah boleh diambil oleh kementerian atau jabatan masing-masing berdasarkan peraturan semasa yang sedia ada bagi memastikan penjawat awam secara keseluruhannya dapat mengambil vaksin.
“Sehingga kini, jumlah peratusan penjawat awam yang mengambil vaksin ini telah mencapai hampir 98 peratus berbanding kelompok kecil mereka yang belum mengambil vaksin,” katanya hari ini.
Bagaimanapun, katanya, perkara itu perlu diberikan keutamaan bagi memberikan keyakinan dan jaminan untuk orang ramai datang berurusan dengan penjawat awam di premis-premis kerajaan.

Jelasnya, semua penjawat awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993 [P.U.(A) 395/1993].
Justeru, katanya, semua penjawat awam perlulah mematuhi peraturan sedia ada termasuk dalam urusan kehadiran bertugas di pejabat apabila mereka diarahkan bertugas oleh Ketua Jabatan. – K! ONLINE.


Mangsa banjir Kuala Selangor meningkat 132 penduduk
Oleh ISKANDAR SHAH MOHAMED

21 September 2021, 6:55 pm
KUALA SELANGOR –  Seramai 35 penduduk terpaksa dipindahkan selepas kejadian banjir termenung yang melanda dua buah kampung iaitu Kampung Tanjung Siam dan Kampung Tanjung Buah-Buahan hari ini.
Pemindahan tersebut menjadikan jumlah keseluruhan 132 mangsa banjir di empat buah kampung termasuk Kampung Rantau Panjang dan Kampung Parit Mahang yang telah dipindahkan awal.
Pemangku Pegawai Pertahanan Awam Daerah Kuala Selangor, Leftenan (PA) Maizura Suradi berkata, kesemua 35 mangsa banjir terbaru itu ditempatkan di PPS di Sekolah Kebangsaan (SK) Pasangan.
“Semua mangsa banjir berkenaan terdiri daripada 14 keluarga termasuk 12 kanak-kanak, lapan warga emas dan seorang lelaki orang kurang upaya (OKU).
“Lebih 70 anggota Angkatan Pertahanan Awam (APM) Kuala Selangor bersiap siaga selain turut terlibat dalam operasi lain seperti kes ular, musnah sarang serangga atau pokok tumbang,” katanya ketika dihubungi Kosmo! hari ini.
Terdahulu, Kosmo! melaporkan jumlah mangsa banjir di Kuala Selangor terus meningkat kepada 101 orang susulan pembukaan sebuah lagi pusat pemindahan sementara (PPS) di SK Parit Mahang, Jeram itu yang menempatkan seramai 11 mangsa. -K! ONLINE.


Ribut petir, hujan lebat landa tujuh negeri malam ini
Oleh SITI AMINAH MOHD YUSOF

21 September 2021, 7:13 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat membabitkan beberapa kawasan di tujuh negeri sehingga pukul 10 malam, hari ini.
“Ribut petir dan hujan lebat dijangka akan melanda satu atau dua tempat di Perlis selain di Kubang Pasu, Padang Terap dan Sik di Kedah.
“Situasi serupa turut dijangka bakal berlaku di daerah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Gua Musang di Kelantan.
“Ribut petir dan hujan juga diramal melanda daerah Setiu, Kuala Nerus, Kuala Terengganu dan Marang di Terengganu,” katanya menerusi kenyataan di laman Facebook sebentar tadi.
Menurutnya, kejadian ribut petir dan hujan lebat turut dijangka melanda daerah Mersing di Johor selain bandar Kuching, Serian, Samarahan dan Sri Aman di Sarawak.
MetMalaysia turut mengeluarkan amaran ribut petir dan hujan lebat melibatkan beberapa lokasi di daerah Tawau, Lahad Datu, Kinabatangan dan Sandakan di negeri Sabah.

Terdahulu, hujan lebat berterusan sejak awal pagi tadi mengakibatkan beberapa kawasan di sekitar Kota Kinabalu, Penampang dan Tuaran di Sabah dilanda banjir kilat, hari ini. – K! ONLINE.


Lelaki sukar tidur ketika bulan mengambang
Oleh KOSMO!

21 September 2021, 6:30 pm
UPPSALA, SWEDEN – Satu kajian baharu mendapati bahawa fenomena bulan mengambang memberi kesan kepada masalah kesukaran tidur, terutamanya dalam kalangan lelaki, lapor portal berita MailOnline semalam.
Kajian yang dijalankan kumpulan penyelidik dari Universiti Uppsala itu memantau tabiat tidur dalam kalangan lelaki dan wanita pada  waktu berbeza dalam satu kitaran lunar lengkap.
Lebih 800 peserta kajian dipantau ketika mereka tidur, sama ada pada waktu bulan mengambang atau bulan sabit.
Mereka  mendapati bahawa lelaki dan wanita paling sukar tidur ketika waktu bulan mengambang berbanding bulan sabit. Keadaan itu  bagaimanapun lebih kerap berlaku kepada  lelaki.
Hal ini kerana otak manusia bertindak balas terhadap cahaya bulan yang terang ketika waktu bulan mengambang,  menyebabkan kita berada dalam keadaan berjaga.
Keadaan ini lebih kerap berlaku dalam kalangan lelaki kerana otak mereka adalah lebih peka  terhadap persekitaran bercahaya, demikian menurut kajian sebelum ini.

“Hasil kajian ini sesuai untuk menyesuaikan diri dengan masalah tidur kronik dan apnea tidur yang teruk,” kata ketua penyelidik, Profesor Bersekutu Christian Benedict.
Dalam kajian tersebut, responden dibekalkan dengan peralatan polisomnografi yang mengukur gelombang otak, pernafasan, ketegangan otot, pergerakan, aktiviti jantung dan pelbagai lagi dalam setiap peringkat tidur. – Agensi


Untung Astro meningkat 10 peratus
Oleh MUHAMMAD IKHWAN IDERIS

21 September 2021, 6:44 pm
PETALING JAYA – Astro Malaysia Holdings Berhad (Astro) merekodkan keuntungan selepas cukai dan kepentingan minoriti (PATAMI) berjumlah RM228 juta bagi tempoh separuh pertama tahun kewangan berakhir 31 Januari 2022 (H1TK2022), 10 peratus lebih tinggi berbanding RM207.49 juta yang dicapai sepanjang tempoh sama tahun lalu.
Pendapatan kekal stabil pada RM2.12 bilion, manakala perbelanjaan pengiklanan (Adex) melonjak 22 peratus tahun ke tahun kepada RM209 juta, berbanding pertumbuhan industri pada 11 peratus.
Pengerusi Astro, Tun Zaki Azmi berkata, keputusan H1TK2022 kekal berdaya tahan di sebalik penguatkuasaan fasa penutupan yang telah dilanjutkan sebelum ini.
“Astro terus menjana pendapatan tunai, mampu mengawal kos kewangan secara berdisiplin dan sentiasa proaktif dari aspek pengurusan modal syarikat.
“Justeru, pihak Lembaga Pengarah mengumumkan dividen interim kedua bernilai 1.5 sen sesaham,” katanya dalam satu kenyataan.
Sementara itu, Ketua Pegawai Eksekutif Kumpulan Astro, Henry Tan berkata, lanjutan fasa penutupan dan peningkatan kos kandungan disebabkan penyiaran Sukan Olimpik Tokyo 2020 dan UEFA EURO 2020 telah memberi impak kepada keseluruhan keputusan PATAMI syarikat untuk suku kedua TK22.

“Tahun ini, Astro meraikan sambutan ulang tahunnya yang ke-25 dan kami akan terus kekal fokus dalam mengorak langkah kehadapan untuk merealisasikan pelan transformasi syarikat dan mencapai misi untuk menjadi pengagregat perkhidmatan penstriman nombor satu negara,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wang RM1.2 juta hangus ditipu sindiket Macau Scam
Oleh MUHD AFIQ AL-HAFIZ MAT YUSOF

21 September 2021, 7:08 pm
KUALA LUMPUR – Seorang wanita kerugian RM1,215,600 selepas diperdaya sindiket Macau Scam yang menyamar sebagai pegawai Lembaga Hasil Dalam Negeri (LHDN) dan Polis Diraja Malaysia pada 29 Julai lalu.
Timbalan Ketua Jabatan Siasatan Jenayah Komersial Kuala Lumpur, Superintendan Tan Poh Cheok berkata, mangsa merupakan wanita tempatan berusia 61 tahun yang bekerja dalam bidang teknologi maklumat (IT) di sebuah syarikat swasta.
“Pada 29 Julai lalu, mangsa terima panggilan telefon daripada seorang individu yang mendakwa sebagai pegawai LHDN. Individu itu memaklumkan mangsa mempunyai tunggakan cukai dan terlibat dalam kes pengubahan wang haram.
“Mangsa kemudiannya dihubungi seorang lagi individu mendakwa dari Ibu Pejabat Polis Kontinjen Melaka memaklumkan namanya tersenarai dalam individu yang dikehendaki,” katanya dalam kenyataan di sini hari ini.
Mengulas lanjut, individu tersebut meminta mangsa mengaktifkan akaun bank miliknya untuk proses siasatan.
“Wanita itu juga diminta untuk menyalurkan semua maklumat berkaitan penyata gaji, penyata insurans, penyata bank, penyata Kumpulan Wang Simpanan Pekerja (KWSP) dan maklumat saham milik mangsa.

“Mangsa diarahkan membuat beberapa transaksi dari akaun lain termasuk memindahkan wang KWSP ke dalam akaun yang baru diaktifkan,” jelasnya.
Tanpa pengetahuan mangsa, wang di dalam akaunnya telah dipindahkan ke beberapa akaun yang tidak dikenali.
“Mangsa menerima surat pemakluman melalui aplikasi Whatapps bahawa transaksi pindahan wang tersebut adalah bagi tujuan pembekuan akaun. Mangsa kerugian RM 1,215,600.
Kes disiasat di bawah Seksyen 420 Kanun Keseksaan bagi tindakan siasatan selanjutnya.- K! ONLINE.


Alami kontraksi, bayi songsang, Ayda Jebat kena bersalin petang ini
21 September 2021, 6:03 pm
PETALING JAYA – Penyanyi dan pelakon Ayda Jebat bakal menjalani proses pembedahan bagi melahirkan bayi sulungnya petang ini.
Perkara tersebut dikongsikan Ayda atau nama sebenarnya Nur Suhada Jebat, 29, menerusi hantaran Instagram sebentar tadi.
Kata pelantun lagu Parah Parah itu, dia akan melahirkan bayi sulungnya secara pembedahan seminggu lebih awal daripada tarikh yang dirancang.
“Assalamualaikum semua. Insya-Allah ‘baby wuvv’ (gelaran bayinya) akan keluar petang ini. Seminggu awal dari tarikh yang dirancang.
“Mohon maaf kalau ada salah dan silap. Doakan saya dan bayi sihat serta selamat. Amin,” tulisnya.
Empat jam lalu, Ayda memuat naik gambarnya sedang terbaring di atas katil hospital sambil ditemani suami, Nabil Mahir.

Dia juga turut memuat naik semula (repost) hantaran InstaStory adiknya, Sabira Jebat yang memohon doa orang ramai agar urusan bersalinnya dipermudahkan.
Menurut Sabira, Ayda terpaksa melahirkan bayinya lebih awal kerana mengalami kontraksi bersalin selain keadaan bayinya yang songsang di dalam perut.
“Doakan kakak saya dipermudahkan urusan bersalin hari ini. Bayi Ayda dan Nabil dah tak sabar nak keluar!
“Kecemasan sebab kontraksi dan bayi songsang. Semoga dipermudahkan urusan bersalin kakak. Kami sayang awak. Ivy tak sabar nak tengok sepupu dia,” tulis Sabira.
Untuk info, Ayda mendirikan rumah tangga dengan suaminya, Nabil Mahir pada 1 Januari lalu selepas mengikat pertunangan secara dalam talian pada 28 April tahun lalu ketika pelaksanaan Perintah Kawalan Pergerakan (PKP). – K! ONLINE


Unit angkasa lepas AS diawasi makhluk asing
Oleh KOSMO!

21 September 2021, 6:00 pm
WASHINGTON – Sebuah unit angkasa lepas Amerika Syarikat (AS) yang ditubuhkan oleh bekas presiden, Donald Trump didakwa sedang diawasi oleh makhluk asing, lapor akhbar The Sun, semalam.
Dinamakan Angkatan Angkasa Lepas, unit itu ditugaskan untuk melindungi satelit AS yang mengelilingi Bumi. Namun, terdapat dakwaan objek terbang tidak dikenali (UFO) berlegar-legar  di ibu pejabatnya sekali gus menimbulkan dakwaan bahawa makhluk asing sedang memerhati manusia.
Pakar UFO, Jason Suraci  merakam beberapa bebola aneh di ruang udara pangkalan Angkatan Angkasa Lepas Buckley di Aurora, Colorado.
Objek  tersebut kelihatan berubah bentuk sementara yang lain mirip piring UFO yang dirakam   oleh juruterbang Tentera Laut AS.
“Ini adalah piring terbang UFO yang saya lihat sebelum ia hilang di balik awan. Ia bukan dron, belon atau sejenis pesawat,” tegas Suraci.
Angkatan Angkasa yang pertama kali diwujudkan dalam tempoh lebih 70 tahun, berada di bawah kuasa Tentera  Udara AS dan dilancarkan pada  2019. –  Agensi


Susunlah langkah minta ampun dengan saya nanti – Nourul Depp
Oleh HANISAH SELAMAT

21 September 2021, 6:18 pm
PETALING JAYA – Terkilan dan enggan berterusan menjadi sasaran pembuli siber, Nourul Depp memulangkan paku buah keras kepada pemilik akaun Instagram yang tidak habis-habis cuba merendah-rendahnya dirinya dalam laman sosial.
Menerusi satu hantaran yang dimuat naik dalam Instagram miliknya, Nourul atau nama lengkapnya Noorul Huda Abdul Wahab, 44, berkongsi tangkap layar mesej yang dikirimkan seorang pengguna Instagram apabila mengeluarkan kenyataan, kononnya bersyukur kerana akhirnya penyanyi itu telah berpindah ke luar negara.
“Alhamdulillah pergi pun (berpindah). Makbul doa rakyat nak sis (Nourul) pergi sana. Mohon tak payah datang Malaysia lagi. Kalau tidak asyik berita sis sahaja daripada tahun lepas tak sudah-sudah,” tulis pengguna Instagram tersebut.
Kenyataan menjengkelkan tersebut membuatkan penyanyi yang terkenal dengan lagu Kerana Terluka itu tertanya-tanya, adakah manusia sebegitu sebenarnya mempunyai masalah mental.
“Kalau berada di tempat saya, apa yang anda rasa? Kesian mental sesetengah manusia dan kesian juga mental mereka yang sering terkena dengan manusia sebegini.
“Terfikir kalau kami kena, orang lain lagilah. Dalam masyarakat kita, ramai yang kena seperti ini (mangsa buli siber),” kata Nourul.

Malah penyanyi itu juga bimbang memikirkan kesan mental anak-anak jika mereka memiliki sosial media suatu hari nanti.
“Perlu ke buli siber sebegini wujud? Macam mana nanti kesan mental anak-anak kita apabila mereka ada sosial media nanti?
TANGKAP layar luahan Nourul Depp dalam media sosial.
Dia sakitkan hati saya, dia sakitkan juga hati pengikut saya. Dia berdosa bukan dengan saya sahaja, tetapi dengan semua pengikut dan peminat yang sayang saya,” katanya.
Dalam pada itu, penyanyi berkulit hitam manis itu memohon supaya individu yang suka membuli orang lain supaya mengambil iktibar dengan apa yang bakal berlaku kerana bimbang dosa yang dilakukan susah untuk diampunkan.
“Susunlah langkah nak minta ampun dengan saya nanti,” kata Nourul.
Terdahulu, Nourul bersama suaminya, Eric Daniel serta tiga orang cahaya matanya telah berlepas ke Bali, Indonesia pada Ahad lalu selepas mengambil keputusan untuk menetap di sana demi masa depan anak-anaknya.
Nourul memaklumkan penghijrahan yang sepatutnya dibuat tahun lalu tergendala disebabkan pandemik Covid-19 yang melanda dunia.
Dia dan Eric yang mengendalikan bisnes makanan kesihatan terkemuka nekad memilih pulau berkenaan bersandarkan masa depan serta prospek pendidikan anak mereka.
Malah pasangan yang mendirikan rumah tangga pada 2012 itu sudah mendaftar di sebuah sekolah berkonsepkan kemahiran sejak awal tahun.
Pada masa sama, Nourul mengakui suaminya mahu berhijrah ke destinasi terkenal itu kerana pernah menetap selama dua tahun di sana.
Sebelum itu, dia pernah menyuarakan rasa sedih apabila keputusan untuk berhijrah mendapat kecaman teruk daripada netizen. – K! ONLINE


Cadang operasi stesen minyak, restoran hingga 12 tengah malam
Oleh AHMAD SHAHERMAN SHAMSURI

21 September 2021, 7:00 pm
PETALING JAYA – Mesyuarat Kedua Menteri Kuartet Covid-19 hari ini bersetuju mencadangkan supaya waktu operasi restoran, stesen minyak dan kedai serbaneka dilanjutkan sehingga pukul 12 tengah malam.
Menteri Kanan Pertahanan, Datuk Seri Hishammuddin Hussein berkata, keputusan tersebut akan dibawa kepada Jawatankuasa Khas Pemulihan Cobid-19 yang dipengerusikan Perdana Menteri, Datuk Seri Ismail Sabri Yaakob.
Bagaimanapun katanya, bagi kawasan Perintah Kawalan Pergerakan Diperketatkan (PKPD) ia masih dikecualikan.
“Mesyuarat Kedua Menteri Kuartet Covid-19 hari ini setuju untuk mencadangkan untuk memanjangkan waktu operasi restoran, stesen minyak dan kedai runcit bermula dari jam 6 pagi hingga 12 malam kecuali kawasan PKPD.
“(Persetujuan) ini akan diangkat ke Jawatankuasa Khas Pengurusan Pandemik esok untuk disyorkan oleh Perdana Menteri sebelum diputuskan tarikh berkuat kuasanya,” katanya ketika sidang akhbar hari ini.
Turut menyertai sidang akhbar tersebut adalah Menteri Pelancongan, Kesenian dan Kebudayaan, Datuk Seri Nancy Shukri dan Menteri Belia dan Sukan, Datuk Seri Ahmad Faizal Azumu.

Tambah Hishammuddin, keputusan mengenai cadangan tersebut akan diputuskan esok.
“Penting untuk saya menjelaskan fokus Menteri-Menteri Kuartet adalah untuk membuka sektor-sektor yang terlibat secara berperingkat dan selamat. Matlamat utama kita ialah #ReopeningSafely,” katanya.
Pada masa sama, Hishammuddin turut memaklumkan, lebih banyak kelonggaran akan diberikan kepada rakyat dalam keadaan menuju ke fasa endamik.
“Sehubungan itu, saya berharap rakyat tidak leka sebaliknya kekal berdisiplin dalam mengamalkan SOP-SOP serta mematuhi garis panduan yang telah ditetapkan.
“Ia harus dititikberatkan kerana sebaik sahaja kerajaan mengumumkan bermulanya fasa endemik, bermakna kita semua perlu hidup bersama virus Covid-19,” katanya.-K! ONLINE.


Syatilla Melvin nak muntah tengok rumah sendiri
Oleh HARYATI KARIM

21 September 2021, 7:16 pm
PETALING JAYA – Pelakon Syatilla Melvin yang kini sedang mengandung anak ketiga mendedahkan dia mengalami alahan yang agak unik untuk kehamilan kali ini.
Selain mengalami alahan seperti berasa mabuk, Syatilla atau nama sebenarnya, Siti Nur Syatilla Amirol Melvin, 30, yang kini sedang hamil sebulan juga berasa loya apabila melihat rumahnya sendiri.
“Kali ini mengandung, saya mabuk dan melugai (berasa loya atau hendak muntah). Saya melugai dengan benda yang terlalu suka buat.
“Nak tahu apa? Saya tidak boleh tengok rumah sendiri. Ya Allah, rasa nak muntah bangun pagi tengok rumah sendiri,” tulis Syatilla dalam Instagramnya sebentar tadi.
Walhal sebelum ini, pelakon itu dilihat gemar melakukan aktiviti dekorasi kediamannya dengan bantuan suami, aktor Shaheizy Sam.
“Barang-barang rumah yang saya hias semua tidak boleh pandang. Matilah macam ini. Takkan kena tidur hotel sampai beranak?” katanya lagi.

Jumaat lalu, Syatilla dan Sam berkongsi tentang berita kehamilan anak ketiganya kepada umum.
Menurut Syatilla yang juga seorang usahawan itu, kehamilan kali ini merupakan kandungan keenamnya selepas pernah mengalami keguguran sebanyak tiga kali.
Kali terakhir pelakon yang popular dengan drama Sha & Shah itu keguguran adalah pada April lalu ketika usia kandungannya lapan minggu.
Syatilla keguguran kali pertama sebelum hamil anak sulung dan kali kedua sebelum mengandungkan anak keduanya.
Terdahulu, pasangan yang mendirikan rumah tangga pada 8 Februari 2016 itu telah dikurniakan dua cahaya mata, Syeriv Samheizy, 4, dan Sarima Samheizy, 2. – K1 ONLINE


Peguam gagal cabar kesahan pengampunan penuh kes liwat Anwar
Oleh NORLIZAH ABAS

21 September 2021, 5:58 pm
PUTRAJAYA – Mahkamah Rayuan hari ini membatalkan saman pemula seorang peguam untuk mencabar kesahan pengampunan penuh yang diberikan kepada Datuk Seri Anwar Ibrahim dan nasihat Lembaga Pengampunan berhubung kes liwat melibatkan bekas pembantu peribadinya.
Keputusan sebulat suara itu dicapai oleh panel tiga hakim diketuai oleh Datuk Has Zanah Mehat yang bersidang bersama Datuk Mohd. Sofian Abd. Razak dan Datuk Lee Heng Cheong selepas membenarkan rayuan Anwar dan Lembaga Pengampunan, tanpa kos.
Mahkamah berpuas hati rayuan kedua-duanya mempunyai merit kerana saman pemula yang dikemukakan oleh Mohd. Khairul Azam Abdul Aziz jelas tidak dapat dipertahankan kerana ia tidak mendedahkan kausa tindakan yang munasabah.
Sehubungan itu, panel berkenaan mengetepikan keputusan Mahkamah Tinggi yang menolak permohonan Presiden PKR itu dan Lembaga Pengampunan untuk membatalkan saman pemula tersebut.
Hakim Has Zanah ketika menyampaikan keputusan itu menyatakan, Mahkamah Tinggi terkhilaf kerana tidak mematuhi senarai autoriti Mahkamah Persekutuan terdahulu bahawa keputusan Yang di-Pertuan Agong memberi pengampunan merupakan kuasa prerogatif yang tidak boleh dipertikai atau disahkan di mahkamah.
Pada hemat panel itu, mahkamah tiada bidang kuasa untuk mendengar prosiding pertikaian seperti itu kerana kuasa pengampunan termaktub di bawah Perkara 42 Perlembagaan Persekutuan yang mana ia tidak terhad kepada hukuman, malah turut melibatkan sabitan.

Hakim Has Zanah turut menyatakan peguam itu tiada hak di sisi undang-undang (locus standi) untuk mempersoal pengampunan penuh yang diberikan oleh Seri Paduka Baginda Yang di-Pertauan Agong kepada Anwar.
Mahkamah berpendapat, proses pengampunan itu tidak dalam mana-mana cara menyerang atau memberi kesan kepada kepentingan peribadi mahupun haknya di sisi undang-undang.
Berhubung isu komposisi Lembaga Pengampunan, mahkamah berpuas hati bahawa ia ditubuhkan secara sah di bawah Perkara 42.
Pada prosiding yang dijalankan secara dalam talian, peguam Datuk Seri Gopal Sri Ram berhujah bagi pihak Anwar, Peguam Kanan Persekutuan Suzana Atan mewakili Lembaga Pengampunan manakala Mohamed Haniff Khatri Abdula mewakili Mohd. Khairul Azam. – K! ONLINE.


Gembira bukan lagi individu tidak divaksin dalam keluarga
Oleh TENGKU DANISH BAHRI TENGKU YUSOFF

21 September 2021, 5:30 pm
KUALA TERENGGANU – Empat sahabat baik teruja menjadi antara penerima terawal Program Imunisasi Covid-19 (PICK) Remaja di Terengganu yang bermula hari ini.
Muhammad Luqman Hakim Syazril Syahlan, 17, berkata, dia sudah berjanji dengan tiga rakannya untuk turut sama menerima suntikan vaksin Covid-19 sebaik sahaja PICK dibuka kepada golongan remaja.
Pelajar Sekolah Menengah Kebangsaan (SMK) Padang Negara itu berkata, mereka percaya suntikan vaksin Covid-19 yang diterima memboleh mereka melalui sesi persekolahan secara bersemuka yang dijadualkan 3 Oktober depan dengan yakin dan selamat.
“Saya rasa sangat seronok dan gembira kerana sebelum ini hanya melihat orang dewasa menerima vaksin, kali ini giliran remaja.Tidak timbul perasaan takut.
“Semalam (kelmarin) kami telah bersepakat mahu tiba awal di pusat pemberian vaksin (PPV) dan Alhamdulillah semua berjalan lancar,” katanya ketika ditemui Kosmo! di PPV Sekolah Menengah Kebangsaan (SMK) Sultan Sulaiman di sini hari ini.
Bagi Qistina Attira Shahrizal, 17, pula, menjadi individu tunggal yang belum divaksin dalam keluarga membuatkannya lebih bersemangat untuk menerima suntikan pelali berkenaan.

Anak bongsu daripada dua adik beradik itu mengakui sudah lama menunggu peluang untuk menyumbang meningkatkan kadar imuniti berkelompok dalam kalangan penduduk negara ini. – K! ONLINE.


Izreen Azminda selamat lahirkan anak ketiga
Oleh HARYATI KARIM

21 September 2021, 5:22 pm
PETALING JAYA – Pelakon Izreen Azminda telah selamat melahirkan anak ketiganya, seorang bayi lelaki di sebuah hospital swasta di Kuala Lumpur pada pukul 9.06 pagi tadi.
Bayi seberat 2.87 kilogram itu dilahirkan menerusi kaedah pembedahan caesarean sama seperti kelahiran dua anaknya sebelum ini.
Berita gembira tersebut dikongsi, Izreen menerusi Instagramnya sebentar tadi dengan memuat naik sekeping gambar yang menunjukkan sebahagian wajah anaknya.
“Syukur alhamdulillah, lahirlah seorang lagi putera dalam keluarga kecil kami. Terima kasih buat semua yang mendoakan mama dan baby,” tulis Izreen.
Menurut Izreen, dia dan bayi berada dalam keadaan sihat.
“Semuanya berjalan dengan lancar. Bersalin secara pembedahan buat kali ketiga agak sakit buat saya, namun apa yang penting saya dan anak berada dalam keadaan stabil,” kata Izreen ketika dihubungi Kosmo!

Dalam pada itu, Izreen memilih untuk memberitahu nama anaknya pada hari ketujuh selepas kelahiran.
“Saya bimbang penyakit ain, jadi lebih baik berhati-hati. Namanya saya akan beritahu selepas seminggu kelahiran, manakala wajahnya bergantung kepada keadaan mungkin selepas habis pantang,” ujar Izreen.
Izreen, 36, yang popular menerusi drama Tanggang Ayu itu akan berpantang di kediamannya di Kuala Lumpur .
Bayi yang baru dilahirkan ini merupakan anak kedua hasil perkongsian hidup bersama pemuzik bebas, Muhammad Radzi Abdul Wahid atau dikenali sebagai Ude yang dikahwini pada 8 Ogos 2017.
Hasil perkongsian hidup bersama Ude, Izreen dikurniakan seorang anak lelaki, Aaron Ibrahim yang kini berusia dua tahun.
Pelakon kelahiran Perlis itu turut memiliki seorang anak lelaki sulung, Muhammad Adrian Umar, 8, menerusi perkahwinan pertamanya dengan seorang jurukamera, Muhammad Riza Baharudin.
Terdahulu Izreen pernah meluahkan kebimbangannya hamil dan melahirkan anak dalam musim pandemik Covid-19.
Justeru, Izreen mengambil langkah berjaga-jaga dengan mendisiplinkan dirinya tidak keluar rumah kecuali ke hospital untuk melakukan pemeriksaan bulanan. – K! ONLINE


Ramai rakyat Malaysia ‘volunteer’ nak masuk Squid Game
Oleh MOHD. HAIKAL ISA

21 September 2021, 5:54 pm
PETALING JAYA – Squid Game kini bukan hanya menduduki tangga nombor satu senarai Top 10 perkhidmatan penstriman, Netflix bahkan siri popular Korea Selatan itu masih trending dalam Twitter sejak memulakan tayangan 17 September lalu.
Biarpun menyedari siri berkenaan sekadar fiksyen, ramai rakyat Malaysia yang menawarkan diri secara sukarela untuk menyertai pertandingan yang meragut nyawa tersebut andai permainan itu benar-benar wujud.
Terbawa-bawa dengan perjudian maut siri berkenaan ke dalam kehidupan realiti, ciap seorang netizen dalam Twitter: “Sembang nak masuk Squid Game, lepas peperiksaan Matematik Tambahan pun koyak.”
Beberapa pengguna Twitter lain menciap: “Bagus (doh) Squid Game ini nanti aku nak masuk acara tarik tali.
ANTARA permainan yang membuat jantung berdegup kencang dan tak senang duduk dalam siri Squid Game.
“Siapa nak join saya masuk Squid Game. Duit berkepuk-kepuk sia masuk.”
Di sebalik ulasan positif dengan markah tinggi terhadap siri arahan sutradara, Hwang Dong-hyuk itu, tidak kurang, ramai yang mempersoalkan penamat atau pengakhirannya yang sedikit mengecewakan.

“Pengakhiran Squid Game sangat menyakitkan hati. Produksi boleh sahaja tamatkan untuk satu musim tapi saya rasa apa yang saya dapat daripada siri ini adalah watak utamanya seorang bapa yang teruk,” ciap seorang netizen.
“Squid Game patut diakhiri dengan penamat yang lebih bagus tapi entahlah. Perlahan sedikit kena banyak ‘skip skip’ (lompat dari satu babak ke satu babak lain),” ciap seorang netizen lain.
Squid Game yang dibintangi pelakon handalan Korea Selatan seperti Lee Jung-jae, Park Hae-soo, Jung Ho-yeon, Lee Byung-hun dan Gong Yoo menceritakan tentang 456 peserta dengan  masalah hidup tersendiri direkrut dalam satu siri permainan kanak-kanak yang meragut nyawa.
Antara permasalahan yang dihadapi peserta termasuklah hutang keliling pinggang, menjadi pelarian, mencari rezeki di negara orang dan permasalahan mental.
Hadiah kemenangan keluar hidup-hidup daripada pertandingan tersebut adalah wang tunai lumayan berjumlah 45.6 bilion won (RM161 juta). – K! ONLINE


10,862 masyarakat Orang Asli Selangor lengkap vaksin
Oleh NUR SHARIEZA ISMAIL

21 September 2021, 5:38 pm
SEPANG – Seramai 10,862 individu atau 75.68 peratus populasi dewasa masyarakat Orang Asli di Selangor telah melengkapkan vaksinasi mereka di bawah Program Imunisasi Covid-19 Kebangsaan (PICK).
Pengarah Jabatan Kemajuan Orang Asli (Jakoa) Selangor dan Wilayah Persekutuan, Mohamad Anis Othman berkata, seramai 11,874 individu atau 82.73 peratus populasi dewasa masyarakat itu pula telah menerima sekurang-kurang satu dos suntikan vaksin.
“Melihat perkembangan itu, jelas menunjukkan usaha Jakoa bersama dengan agensi kerajaan lain seperti Kementerian Kesihatan (KKM) dan Tok Batin serta komuniti masyarakat dalam menarik mereka menerima vaksin berjaya.
“Bagaimanapun, masih ada yang belum divaksin daripada jumlah keseluruhan masyarakat Orang Asli di Selangor iaitu seramai 14,352 orang atas faktor-faktor tertentu,” katanya pada Program Kerja Amal Pemberian Bakul Makanan oleh pertubuhan bukan kerajaan (NGO) Budimas di Kampung Orang Asli Bukit Bangkong di sini hari ini.
Seramai 345 keluarga dan 545 kanak-kanak dari Kampung Orang Asli Bukit Bangkong menerima sumbangan berupa barangan keperluan harian.
Menurut Mohamad Anis, Jakoa akan mempergiatkan usaha mendekati Orang Asli selain memaklumkan akan kepentingan vaksinasi bagi membolehkan sasaran mencapai 100 peratus menjelang akhir Oktober depan dicapai.

Sementara itu, Ketua Pegawai Eksekutif Budimas, Anne Rajasaikaran berkata, program itu merupakan kempen kerja amal pihaknya dalam menghulurkan bantuan kepada golongan B40 yang memerlukan dalam menghadapi cabaran pandemik Covid-19. – K! ONLINE.


Bisnes judi online raih RM10,000 sehari
Oleh KHAIRUL MOHD. ALI

21 September 2021, 5:44 pm
ISKANDAR PUTERI – Sindiket perjudian atas talian menggajikan warga tempatan sebanyak RM2,000 sebulan untuk melakukan kerja-kerja manakala dalang sebenar hanya bergerak di belakang tabir.
Sindiket terbabit turut menjanjikan komisen sebanyak 20 peratus berdasarkan jumlah carian pelanggan.
Ketua Polis Daerah Iskandar Puteri, Asisten Komisioner Dzulkhairi Mukhtar yang mendedahkan perkara itu berkata, maklumat berkenaan dimaklumkan lapan suspek yang ditahan pihaknya berkaitan sindiket terbabit.
Menurut beliau, empat lelaki dan empat perempuan berusia antara 17 hingga 30 tahun itu ditahan menerusi Ops Dadu yang dijalankan pihaknya di sebuah rumah di Bukit Indah, di sini pada pukul 5.30 petang, semalam.
“Semasa serbuan dijalankan, seramai empat lelaki dan empat perempuan yang mana semuanya warga tempatan telah berjaya ditangkap.
“Hasil siasatan awal yang dijalankan mendapati sindiket perjudian atas talian itu telah beroperasi di rumah tersebut lebih kurang dua bulan dan mensasarkan pelanggan dari negara ini,” katanya dalam satu kenyataan, di sini hari ini.

Tambah Dzulkhairi, pihaknya turut merampas pelbagai peralatan berkaitan antaranya lapan komputer, 28 telefon bimbit pelbagai jenama, dua modem wife tp-link, serangkai kunci dan wang tunai RM570.
Tambah beliau, kegiatan itu beroperasi selama 24 jam setiap hari dan dibahagikan kepada dua shif dimana segala bayaran dibuat melalui transaksi oleh pelanggan mengunakan 12 akaun bank tempatan dengan jumlah kutipan harian lebih kurang RM10,000.
Kesemua tangkapan dan rampasan dibawa ke Ibu Pejabat Polis Iskandar Puteri untuk tindakan lanjut manakala kes disiasat di bawah Seksyen 4(1)(G) Akta Rumah Judi Terbuka 1953.-K! ONLINE


36 kes Carilamat di Sabah sejak Januari
Oleh IVAN AMIRUL

21 September 2021, 5:17 pm
KOTA KINABALU – Seramai 114 orang mangsa membabitkan 36 kes Operasi Mencari dan Menyelamat (Carilamat) direkodkan Maritime Rescue Sub Centre(MRSC) Kota Kinabalu sepanjang Januari sehingga awal bulan ini.
Pengarah Maritim Sabah dan Wilayah Persekutuan Labuan, Laksamana Pertama Maritim Datuk Mohd Rosli Abdullah berkata, menerusi jumlah itu, 94 mangsa berjaya diselamatkan, 11 maut dan sembilan masih hilang serta belum ditemui.
“Ini turut membabitkan laporan kes berkaitan sebuah bot kayu yang mengalami kerosakan enjin dikedudukan sekitar 6.5 batu nautika timur Tanjung Kudat, semalam.
“Kita berjaya menyelamatkan seorang lelaki bersama seorang perempuan yang masing-masing berumur 50 dan 45 tahun selain seorang kanak-kanak berusia tujuh tahun.
“Bot mangsa mengalami kerosakan sebelum ditemui dan diselamatkan bot peronda Maritim Malaysia yang kemudiannya menunda bot rosak terbabit ke jeti Karakit, Pulau Banggi,” katanya dalam kenyataan hari ini.
Dalam pada itu, Mohd Rosli turut memaklumkan terdapat sebanyak 125 kes dan tangkapan direkodkan sepanjang tempoh sama tahun ini yang melibatkan Enakmen Pelabuhan Dan Dermaga Sabah.

Menurut beliau, pihaknya mendapati berlaku kekerapan yang tinggi bagi kesalahan-kesalahan dilakukan bot-bot nelayan tempatan berkaitan alat pemadam api kecil tamat tempoh, gagal melaporkan pertukaran juragan, membawa lebih penumpang dan tidak membawa jaket keselamatan. -K! ONLINE.


Mangsa banjir Penampang terima bantuan tunai RM1,000
Oleh IVAN AMIRUL

21 September 2021, 5:48 pm
PENAMPANG – Seramai 937 mangsa banjir di daerah Penampang bakal menerima bantuan tunai RM1,000 sumbangan kerajaan negeri dalam usaha meringan beban penduduk di kawasan terjejas.
Ketua Menteri, Datuk Hajiji Noor berkata, kerajaan negeri bersimpati dengan nasib penduduk di daerah berkenaan yang dilanda bencana alam termasuklah di Kampung Sugud yang terjejas teruk akibat banjir baru-baru ini.
“Saya sudah mendengar taklimat daripada Pegawai Daerah. Oleh itu, saya mengumumkan kita akan memberi bantuan kepada penduduk yang terjejas teruk, seramai 937 orang akan kita berikan bantuan RM1,000 secara tunai.
“Kita juga akan bina semula 10 buah rumah yang telah dihanyutkan banjir selain bantuan peralatan yang diperlukan penduduk kampung untuk tujuan kerja-kerja pembersihan turut akan dibekalkan,” katanya.
Hajiji berkata demikian ketika ditemui selepas meninjau situasi terkini Kampung Sugud hari ini.
Sementara itu, ditanya berkaitan pendekatan kerajaan negeri dalam usaha menangani masalah banjir di Sabah, Hajiji memaklumkan pelbagai usaha sedang dilakukan ketika ini.
“Kita sudah mengarahkan Jabatan Parit dan Saliran (JPS) untuk membersihkan kawasan anak sungai, sungai serta longkang yang berkemungkinan boleh menyumbang kepada aliran tersumbat atau banjir sebagai inisiatif jangka masa pendek.

“Dalam pada itu, kita juga sedang buat perancangan mengenai pembesaran sungai dan beberapa usaha lain untuk pendekatan jangka masa panjang,” katanya. -K! ONLINE.


Sanggup bakar Bentley untuk langsai hutang
Oleh DIYANATUL ATIQAH ZAKARYA

21 September 2021, 5:25 pm
MELAKA – Akibat menanggung hutang ah long mencecah setengah juta, dua rakan bertindak membakar tiga buah kenderaan milik mereka untuk membuat tuntutan palsu insurans bernilai RM250,000, minggu lalu.
Taktik dua lelaki berusia 36 tahun itu dapat dihidu pihak polis sebelum diberkas di sekitar Bandar Melaka pada 13 dan 14 September lalu.
Ketua Polis Melaka, Datuk Abdul Majid Mohd. Ali berkata, suspek pertama membuat laporan pada 13 September mendakwa kereta jenis Bentley Continental GT(A) miliknya telah terbakar di Taman Datuk Tamby Chik Karim, Batu Berendam.
Polis kemudian menerima dua lagi laporan daripada individu lain mengenai kejadian kebakaran kereta jenis Ford Fiesta dan Hyundai Accent.
“Apabila polis pergi ke lokasi, kita dapati ada keraguan berhubung kejadian itu.
“Pengadu pertama ditahan pada pukul 5.30 petang pada hari sama manakala rakannya ditahan keesokkan harinya,” katanya pada sidang akhbar di Balai Polis Sungai Udang, di sini, hari ini.

Kedua-dua suspek dipercayai telah membakar kenderaan itu untuk membuat tuntutan insurans dan merancangnya sejak tiga bulan lalu.
“Kes ini juga adalah yang pertama membabitkan modus operandi membakar kenderaan sendiri untuk membuat tuntutan insurans,” katanya. -K! ONLINE.


Pembantu kedai maut nahas dua motosikal
Oleh NOR AINNA HAMZAH

21 September 2021, 5:09 pm
PORT DICKSON – Seorang pembantu kedai serbaneka maut selepas motosikal yang ditunggang terlibat dalam kemalangan di Kilometer 3.4, Jalan Tampin Kana – Linggi di sini, malam semalam.
Dalam kejadian pukul 7.10 malam itu, mangsa, Muhammad Zuhairi Mohd Hatta, 22, beralamat di Kampung Sungai Layang, Rembau meninggal dunia di lokasi kejadian.
Menurut Ketua Polis Daerah Port Dickson, Superintendan Aidi Sham Mohamed, kemalangan membabitkan dua buah motosikal jenis Yamaha Y15 yang ditunggang mangsa dan Yamaha 135LC yang ditunggang remaja berusia 15 tahun.
“Mangsa dari arah Port Dickson menuju ke Rembau. Setibanya di tempat kejadian, sebuah motosikal keluar dari simpang kanan jalan lalu melanggar bahagian kanan kenderaan mangsa.
“Mangsa meninggal dunia di lokasi kejadian manakala seorang lagi penunggang motosikal luka di bahu dan lutut,” katanya ketika dihubungi di sini tadi.
Aidi Sham berkata, mayat mangsa di bawa ke unit forensik hospital bagi tujuan bedah siasat. – K! ONLINE.


80 peratus populasi sudah divaksin
Oleh LUQMAN RIDHWAN MOHAMED NOR

21 September 2021, 4:55 pm
PUTRAJAYA – Perdana Menteri, Datuk Seri Ismail Sabri Yaakob mengucapkan tahniah kepada semua pihak ekoran kadar vaksinasi negara akhirnya mencecah 80 peratus populasi.
Menerusi satu entri di Facebook, beliau berkata, kejayaan tersebut adalah hasil daripada pengorbanan semua pihak bagi mendapatkan vaksin Covid-19.
“Hasil pengorbanan para frontliners dan sokongan jitu seluruh Keluarga Malaysia dalam mendapatkan vaksin, tidak mengira tua atau muda, baik yang di kota, juga yang di desa, kadar vaksinasi negara akhirnya telah mencapai 80 peratus populasi.
“Tahniah ini adalah kejayaan kita semua!,” katanya hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dewan Rakyat ‘kecoh’ susulan isu Timbalan Speaker sementara
Oleh AHMAD SHAHERMAN SHAMSURI

21 September 2021, 4:12 pm
PETALING JAYA – Suasana sidang Dewan Rakyat hari ini sedikit kecoh apabila pihak pembangkang mempersoal siapa menteri kanan yang campur tangan terhadap keputusan Speaker Dewan Rakyat yang meminta ahli parlimen Teluk Intan, Nga Kor Ming dilantik sebagai Timbalan Speaker sementara semalam.
Kekecohan tersebut berlaku ketika Menteri Perdagangan Antarabangsa dan Industri, Datuk Seri Mohamed Azmin Ali sedang menjawab soalan pada sesi pertanyaan jawab lisan sebentar tadi.
“Ada laporan media bahawa menteri kanan sekat Yang di-Pertuan Dewan Rakyat (Datuk Azhar Azizan Harun) daripada undang (Ahli Parlimen) Teluk Intan sebagai Timbalan Speaker semalam.
“Saya nak tahu adakah menteri kanan itu ada dalam dewan, pagi ini,” soal Ahli Parlimen Kota Melaka Khoo Poay Tiong di Dewan Rakyat hari ini.
Bagaimanapun, suasana itu dapat dikawal Timbalan Speaker, Datuk Mohd Rashid Hasnon sebelum sesi jawab lisan bersambung semula.
Setelah dewan menyambung perbahasan usul menjunjung kasih dan Perbahasan Titah Diraja, Ahli Parlimen Puchong, Gobind Singh Deo sekali lagi mempersoal perkara yang sama ketika Azhar mempengerusikan majlis.

Azhar kemudian mengakui dia ada menghantar surat kepada Kor Ming untuk menggantikannya bagi mempengerusikan mesyuarat pada sesi mesyuarat petang semalam.
“Saya memang bagi surat kepada Teluk Intan (Nga Kor Ming) dan berterima kasih kepada beliau kerana bersedia untuk menerima permintaan saya.
“Saya menukar fikiran saat akhir dan sememangnya prosiding itu sah sebab saya balik semula untuk mempengerusikan mesyuarat,” katanya.
Tambah Azhar, beliau tidak didorong atau ditekan oleh sesiapa untuk menukar fikiran dan sebaliknya menggunakan kuasa untuk menukar fikiran.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tetap mahu karaoke dalam musim PKP
Oleh ROSALWANI CHE SOH

21 September 2021, 4:20 pm
KOTA BHARU – Polis Diraja Malaysia, Kelantan mengesan terdapat segelintir golongan masyarakat di negeri ini yang masih degil apabila tetap menganjurkan aktiviti karaoke dalam tempoh Perintah Kawalan Pergerakan (PKP) yang dilaksanakan ketika ini.
Ketua Polis Kelantan, Datuk Shafien Mamat berkata, ini dapat dilihat apabila sebanyak tujuh daripada 17 kompaun ingkar prosedur operasi standard (SOP) yang dikeluarkan polis dalam tempoh dua minggu lalu melibatkan kesalahan menyertai aktiviti karaoke di pusat hiburan milik persendirian.
“Selain karaoke, polis turut mengeluarkan satu kompaun melibatkan penganjuran pertandingan burung candik baru-baru ini. Penganjuran itu melanggar SOP kerana ia melibatkan aktiviti secara berkumpulan.
“Sembilan lagi kompaun yang dikeluarkan adalah melibatkan merentas negeri tanpa surat kebenaran polis dan makan di restoran meskipun belum lengkap dos vaksin,” katanya pada sidang akhbar di Ibu Pejabat Polis Daerah Kota Bharu, Pengkalan Chepa di sini hari ini.
Mengulas lanjut, menurut Shafien, SOP Fasa 2 Pelan Pemulihan Negara ketika ini masih tidak membenarkan aktiviti berkumpulan dijalankan.
Ujarnya, penganjuran aktiviti berkumpulan perlu dielakkan ketika ini dalam usaha mengurangkan penularan jangkitan Covid-19 meskipun pelbagai kelonggaran SOP telah diberikan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Paus didakwa cuba bunuh diri kerana tertekan
Oleh KOSMO!

21 September 2021, 5:04 pm
KEPULAUAN CANARY, SEPANYOL – Sebuah video memaparkan aksi seekor paus pembunuh melompat keluar dari tangki gergasi  menjadi perdebatan hangat dalam kalangan aktivis haiwan yang mendakwa bahawa kejadian itu adalah  cubaan membunuh diri, lapor akhbar The Sun kelmarin.
Berdasarkan rakaman yang tular sejak tahun 2016 itu, paus bernama Morgan itu dilihat tidak bergerak selama 10 minit ketika terdampar di tepi tangki.
Aktivis-aktivis haiwan menyuarakan kebimbangan terhadap mamalia itu yang menurut mereka,  ia tidak berasa gembira berada di Zoo Loro Parque, Kepulauan Canary.
Terdapat  video lain yang memaparkan Morgan berulang kali menghentak kepalanya pada pagar besi.
“Ini adalah satu daripada banyak contoh yang memberitahu kita tentang apa yang tidak betul dengan aktiviti penangkapan haiwan seperti ini.
“Kita tidak akan melihat sikap aneh seperti ini dalam habitat semula jadi,” kata pertubuhan kebajikan dan perlindungan ikan lumba-lumba, Projek Dolfin.

Sehingga kini, masih tidak dapat dijelaskan apa yang cuba dilakukan oleh Morgan, namun pakar-pakar tidak menolak kemungkinan  ia cuba mencederakan dirinya.
Sementara itu, pengurusan Zoo Loro Parque menafikan dakwaan tersebut dan menyatakan,  tindakan Morgan itu adalah normal.
“Membiarkan badan terdampar seperti itu adalah tindakan normal yang sering dilakukan paus pembunuh apabila ia berburu di habitat semula jadi.
“Ia bukannya tidak gembira. Banyak benda yang boleh ia lihat apabila berada di luar tangki,” ujar Pengarah Loro Parque, Wolfgang Rades.
Morgan ditangkap di Laut Wadden, luar pesisir pantai Belanda dan ‘ditawan’ pada tahun 2010 selepas ditemui dalam keadaan kekurangan zat. – Agensi


3 cek berjumlah RM2 juta untuk sumbangan amal – peguam
Oleh NUZULSHAM SHAMSUDDIN

21 September 2021, 4:26 pm
KUALA LUMPUR – Pihak pembelaan memaklumkan kepada Mahkamah Tinggi di sini hari ini bahawa tiga keping cek berjumlah RM2 juta yang diterima Datuk Seri Ahmad Zahid Hamidi menerusi Tetuan Lewis & Co. adalah untuk tujuan sumbangan amal.
Peguam Hisyam Teh Poh Teik yang mewakili Ahmad Zahid berkata, yang mewakili Ahmad Zahid berkata dua keping cek adalah sumbangan amal jariah manakala sekeping lagi untuk sumbangan politik.
Dalam hujahannya, peguam itu berkata dalam keterangan saksi ke-38 iaitu Pengarah Profound Radiance Sdn. Bhd., Azlan Shah Jaffril mengatakan beliau tidak pernah memaklumkan bayaran tiga cek adalah sebagai ganjaran bagi melantik syarikat itu sebagai pengendali perkhidmatan Pusat Sehenti (OSC) Pakistan dan Nepal.
“Berdasarkan keterangan Azlan Shah, terdapat dua cek mengandungi butiran charity (kebajikan) manakala sekeping pula ‘political donation for TPM’ (derma politik untuk Timbalan Perdana Menteri). Saksi itu juga memaklumkan tiada mengarahnya untuk menulis perkara dalam cek berkenaan,” kata Hisyam.
Justeru itu, pihak pembelaan berkata, tiga pertuduhan iaitu melibatkan pertuduhan ke-16, 17 dan 18 tidak kukuh dipertuduhkan terhadap anak guamnya.
Sebelum ini, berdasarkan tiga pertuduhan itu, Ahmad Zahid dituduh menerima tiga cek berjumlah RM300,000, RM1 juta dan RM700,000 pada 3 Ogos 2017 daripada Azlan Shah selaku Pengarah Profound Radiance Sdn. Bhd.

Ia sebagai suapan bagi melantik syarikat itu sebagai pengendali perkhidmatan OSC Pakistan dan Nepal.
Ahmad Zahid, 68, kini dibicarakan atas pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik Yayasan Akalbudi.
Prosiding kes di hadapan Hakim Datuk Collin Lawrence Sequerah bersambung lagi esok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lapan bomba Perak positif Covid-19
Oleh ASLIZA MUSA

21 September 2021, 4:59 pm
IPOH Seramai 33 pegawai dan anggota Jabatan Bomba dan Penyelamat Malaysia (JBPM) Perak dikuarantin selepas lapan daripada mereka positif Covid-19.
Daripada lapan orang yang positif itu, empat orang dari Balai Bomba dan Penyelamat (BBP) Kuala Kangsar, BBP Tapah (dua) manakala seorang masing-masing di BBP Kamunting dan BBP Ipoh.
Pengarah JBPM Perak, Azmi Osman berkata, kesemua mereka merupakan pesakit kategori dua dan kini dikuarantin di rumah masing-masing.
Azmi Osman
Menurut beliau, seramai 25 warga bomba Perak turut dikuarantin kerana berstatus individu dalam siasatan (PUI) dan individu dalam pengawasan (PUS).
“Daripada jumlah itu, BBP Kuala Kangsar merekodkan jumlah tertinggi seramai 12 orang, dua masing-masing di BBP Lenggong, BBP Taiping, BBP Ipoh, BBP Kamunting dan di Ibu Pejabat JBPM Perak.
“Manakala BBP Gopeng, BBP Parit Buntar, BBP Meru Raya dan BBP Batu Gajah masing-masing seorang,”
katanya pada sidang akhbar di Ibu Pejabat JBPM Perak di Meru Raya di sini hari ini.

Menurut Azmi, jumlah mereka yang dikuarantin itu bagaimana pun tidak menjejaskan pengoperasian balai-balai yang terlibat.
Sementara itu beliau berkata, tindakan tegas termasuk tunjuk sebab akan dikenakan terhadap mana-mana pegawai dan anggota yang didapati tidak patuh kepada SOP Covid-19.
Sehubungan itu katanya, satu pasukan tindakan ditubuhkan bagi memastikan semua warga bomba Perak sentiasa patuh kepada SOP yang ditetapkan.
“Dalam menghadapi sebarang bencana atau kejadian, kita mahu anggota sentiasa sihat dan mempunyai fizikal mantap dalam melaksanakan tugas berkaitan keselamatan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


40 projek inovasi raih Anugerah Emas
Oleh MOHD SYALMIZI HAMID

21 September 2021, 4:16 pm
SEBERANG PERAI – Sebanyak 40 projek inovasi meraih Anugerah Emas dalam Regional Innovation Showcase on Team Excellence (RISTEx) 2021 Wilayah Utara yang dianjurkan Perbadanan Produktiviti Malaysia (MPC) Wilayah Utara.
Keputusan itu diumumkan pada Majlis Perasmian Penutupan dan Penganugerahan RISTEx secara online hari ini.
Pengarah MPC Wilayah Utara, Dr. Mazrina Mohamed Ibramsah berkata, RISTEx 2021 merupakan platform terbaik bagi sektor awam dan swasta untuk berkongsi projek inovasi serta amalan terbaik organisasi.
Menurut beliau, kesemua 40 projek inovasi yang menyertai RISTEx 2021 menggunakan pelbagai kaedah kualiti dan inovasi berimpak tinggi bagi merancakkan usaha perniagaan dan perkhidmatan.
“Amalan terbaik yang dilaksanakan oleh setiap organisasi ini diiktiraf serta menjadi dorongan untuk peserta bertanding di persada antarabangsa.
“Kumpulan inovasi dari Telekom Malaysia Kuala Lumpur dan Projek Lebuh Raya Usahasama Berhad turut memenangi Anugerah Video Terbaik,” katanya dalam satu kenyataan hari ini.

Beliau berkata, kumpulan pemenang tersebut turut berpeluang menyertai Annual Productivity & Innovation Showcase iaitu platfom bagi mempamerkan projek inovasi dan amalan terbaik peringkat kebangsaan pada November.
Seterusnya berpeluang menyertai konvensyen peringkat antarabangsa di International Convention on Quality Control Circles di India secara dalam talian. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bahan bacaan Muslim Care Malaysia untuk banduan
Oleh MOHD AZLI ADLAN

21 September 2021, 4:37 pm
MARANG – Seramai 2,600 penghuni Penjara Marang ceria menerima sumbangan bahan bacaan daripada badan bukan kerajaan, Muslim Care Malaysia.
Pengerusi Muslim Care Malaysia, Zulkifli Wahijan berkata, bahan bacaan tersebut terdiri daripada 1,000 naskhah buku, kitab, novel dan majalah sumbangan orang ramai.
“Kita terpanggil untuk melakukan inisiatif ini selepas dimaklumkan banyak aktiviti fizikal melibatkan penghuni penjara seperti ceramah agama tidak boleh dilakukan berikutan pandemik Covid-19.
“Harapan kita pemberian bahan bacaan ini bukan sahaja menghilangkan kebosanan malah dapat mengisi minda dan kerohanian penghuni penjara terbabit,” katanya di Penjara Marang di sini hari ini.
Terdahulu beliau menyampaikan sumbangan bahan bacaan itu kepada Pengarah Penjara Marang, Nik Robidin Ab. Rahman sambil disaksikan Ahli Dewan Undangan Negeri (ADUN) Pengkalan Berangan, Sulaiman Sulong.
Sebelum ini, Muslim Care Malaysia turut menyumbang 2,000 bahan bacaan kepada Penjara Penor di sini dan Penjara Bentong, Pahang pada kelmarin.

Zulkifli berkata, Muslim Care Malaysia turut menyumbang 25 helai telekung baharu untuk kemudian penghuni wanita penjara tersebut beribadah.
Tambah beliau, pihaknya akan mempertimbangkan sumbangan bahan bacaan sama kepada penghuni penjara-penjara lain di negara ini sekiranya mendapat permintaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dana berkurangan, ramai mendesak, Abby tutup Wallet Kasih PKP
21 September 2021, 4:15 pm
PETALING JAYA – Sepanjang hampir dua tahun membuka tabung saluran kebajikan kendaliannya, Wallet Kasih PKP bagi membantu golongan terjejas sepanjang pandemik, pelakon Abby Abadi mengumumkan terpaksa menutup bantuan tersebut bermula semalam.
Abby mendedahkan, faktor yang menyebabkan dia terpaksa mengambil keputusan sebegitu disebabkan semakin ramai yang datang meminta bantuan akibat Perintah Kawalan Pergerakan (PKP) berlarutan, tetapi dana yang ada pula semakin berkurangan.
Lebih tragis dedah pemilik nama sebenar Arbaiyah Abdul Manan, 44, itu, terdapat juga segelintir penerima yang bertindak kerap mendesak bantuan berulang kali.
“Tak siapa dapat jangka, PKP berlangsung terlalu lama sampai semua rasa bosan dengan keadaan. Elok semangat nak bersedekah dan berkongsi setiap hari, tapi bila lama sangat situasi ini, semua jadi lelah. Lama-lama semangat pun hilang.
“Dua tahun yang penuh cabaran. Walaupun saya tiada pergi tangkap gambar untuk penyerahan bantuan, tapi ramai ya yang telah dibantu. Dapatlah meringankan beban untuk membeli serba sedikit barang keperluan.
“Saya minta maaf, terpaksa tutup sebab makin tak terkawal. Orang memohon semakin ramai, tapi dana makin kurang. Ada juga yang dah dapat, mendesak tak pernah cukup. Sudahnya, tak payahlah dibantu. Tunggu sajalah bantuan kerajaan ya,” tulisnya dalam hantaran Instagram.

Biarpun begitu, pelakon Gerak Khas itu memaklumkan bahawa baki yang ada dalam akaun tabung berkenaan iaitu sebanyak RM5,000 hasil sumbangan orang ramai telah diagihkan kepada yang memerlukan.
“Tak pasti penutupan ini sementara atau selamanya. Alhamdulillah selama ini, dana sentiasa dan selalu ada. Kalau tiada, saya tambah dengan duit apa yang ada sebab saya tahu, Allah Maha Tahu.
“Hari biasa pernah juga dapat kumpul RM2,000 hingga RM5,000. Hari Jumaat selalu paling tinggi jumlah kutipan, pernah sekali dapat RM25,000,” ujarnya lagi.
Dalam pada itu, isteri kepada Muhammad Faizal Zakari itu berkata, sepanjang melakukan aktiviti sumbangan melibatkan Wallet Kasih PKP, dia tidak pernah meminta sebarang balasan dan melakukannya kerana Allah SWT.
Dia juga mengucapkan terima kasih kepada pihak yang menyalurkan sumbangan sepanjang operasi Wallet Kasih PKP termasuklah rakan-rakan selebriti.
“Sengaja saya letak wajah sendiri dalam hantara ini, sebab nak mereka tahu dan ingat bahawa saya menolong mereka kerana Allah. Tiada niat apa-apa, tidak minta dibalas. Tiada kepentingan apa-apa langsung.
“Terima kasih kepada semua dermawan yang budiman, sahabat selebriti yang sudi nak berkongsi. Semoga Allah reda dengan usaha kecil ini, amin,” katanya. – K! ONLINE


Guna kaedah diplomasi untuk bawa pulang Sajat
21 September 2021, 4:32 pm
PETALING JAYA – Kerajaan Malaysia perlu memberi sedikit tekanan kepada kerajaan Thailand agar tidak tunduk kepada mana-mana pihak, sebaliknya menghantar usahawan kontroversi, Muhammad Sajjad Kamaruzzaman atau Sajat pulang ke negara ini.
Pengerusi Pertubuhan Keilmuan Nasional, Zambri Mohd. Isa berkata, tekanan itu perlu diberikan dengan menggunakan kaedah diplomasi berunding dengan kerajaan Thailand segera dalam mengekstradisikan usahawan itu pulang untuk dihadapkan ke mahkamah.
“Isu tersebut melibatkan undang-undang antarabangsa dan diplomasi dua negara antara Malaysia dan juga Thailand, jadi jika Thailand mahu serahkan Sajat kepada negara ini, mesti kena ada perjanjian ekstradisi.
“Asas untuk membawa pulang seseorang yang mempunyai kes di negara ini bergantung kepada persetujuan antara kedua-dua negara melalui tandatangan persetujuan, namun tidak ada dalam klausa kes berkaitan dengan pertukaran seks dan menghina agama boleh diekstradisi dari Thailand ke negara ini,” ujarnya ketika dihubungi Kosmo! hari ini.
Dalam masa yang sama, beliau turut meluahkan rasa bimbang dengan kejayaan Sajat yang didakwa keluar dari negara ini melalui pintu sempadan negara yang dikatakan mudah dibolosi.
“Kejayaan Sajat keluar melalui pintu sempadan negara memberikan satu isyarat kepada kerajaan adakah pintu tersebut selamat atau sebaliknya kepada kegiatan-kegiatan lain yang boleh mengancam negara.

“Kalau Sajat mudah lolos apatah lain untuk kegiatan-kegiatan lain. Saya melihat bukan daripada sudut isu Sajat semata-mata, tetapi juga isu kedaulatan negara, soal keselamatan pintu sempadan negara adakah selamat atau tidak.
“Justeru itu, Kementerian Dalam Negeri (KDN) perlu melihat secara serius berkenaan pintu sempadan negara sama ada wujud kelalaian dalam kalangan pihak berkuasa sendiri atau ada pihak yang mengambil kesempatan. Tindakan tegas perlu dilakukan agar sempadan negara tidak mudah dibolosi,” ujarnya.
Terdahulu, Mahkamah Tinggi Syariah pada 23 Februari lalu, mengeluarkan waran tangkap terhadap Nur Sajat kerana gagal hadir pada prosiding kes berpakaian wanita tiga tahun lalu.
Bagaimanapun usahawan yang melarikan diri ke Thailand itu ditahan di sebuah kondominium mewah di Bangkok, bersama seorang lelaki warga Thailand yang berperwatakan seperti wanita ketika serbuan pihak imigresen.
Pada 9 September lalu, dia didakwa di mahkamah Thailand atas kesalahan berkaitan imigresen, namun dibebaskan sehari kemudian dengan jaminan AS$2,000 (RM8,343) yang dibuat seorang warga tempatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Planet Marikh dulu ada air kini jadi ‘gurun’
Oleh KOSMO!

22 September 2021, 10:00 pm
LOUIS, MISSOURI – Sekumpulan saintis mendakwa bahawa permukaan planet Marikh yang dahulunya dipenuhi air kini merupakan ‘gurun’ yang kering kontang, berkemungkinan disebabkan oleh saiznya yang terlalu kecil untuk mengekalkan kelembapan, lapor portal berita Mail Online semalam.
Planet Marikh yang hanya memiliki saiz separuh daripada Bumi merupakan planet kedua paling kecil dalam sistem solar.
Penyelidik kanan dari Universiti Washington di St. Louis, Dr. Kun Wang berkata, struktur planet Marikh tidak mempunyai bahan kimia yang diperlukan bagi membolehkannya menyimpan air untuk satu tempoh yang panjang.
“Berbeza dengan Bumi, Marikh kehilangan sebahagian besar unsur mudah berubah semasa pembentukannya dan unsur-unsur itu menghasilkan cairan dan elemen lain yang diperlukan untuk kehidupan,” katanya.
Kajian sebelum ini mendapati bahawa planet merah itu sebelum ini mempunyai air yang lebih banyak berbanding jumlah air di Lautan Atlantik di Bumi.
Namun, permukaannya kini kering dan tiada air.

Penjelasan sebelum ini mengenai kekurangan air itu adalah meliputi kelemahan medan magnet yang mengakibatkan kehilangan atmosfera planet itu, lalu menyebabkan air tersejat ke angkasa. – Agensi


2 lokaliti di 2 negeri bakal dikenakan PKPD
Oleh AMREE AHMAD

22 September 2021, 9:56 pm
PUTRAJAYA – Dua lokaliti yang berbeza di dua negeri bakal dikenakan Perintah Kawalan Pergerakan Diperketatkan (PKPD) yang masing-masing bermula pada esok dan lusa.
Ketua Pengarah Majlis Keselamatan Negara (MKN), Datuk Rodzi Md. Saad berkata, Kampung Rompon, Daerah Tambunan di Sabah akan mula Jumaat ini hingga 7 Oktober, manakala Kampung Orang Asli Gangai dalam Mukim Slim, Daerah Muallim di Perak pula berkuat kuasa esok sehingga 6 Oktober depan.
Kata beliau, sembilan lokaliti berakhir PKPD masing-masing dengan Taman Samudera, Daerah Manjung sudah tamat hari ini iaitu lebih awal daripada jadual ditetapkan pada 2 Oktober ini, selain empat lokaliti di Pahang juga tamat esok seperti dijadualkan antaranya Kampung Batu 1, Temerloh dan Felda Keratong 8, Rompin.
Selebihnya ujar beliau, melibatkan lokaliti dalam Daerah Jerantut iaitu dua perkampungan masyarakat Orang Asli di Sungai Kiol dan Tekeh serta kawasan Felda Sungai Tekam.
“Di Sabah, ia meliputi Kampung Lohan Ulu, Ranau dan Kampung Pengalat Kecil, Papar serta Kampung Ulu dan Kampung Pasir Putih, Putatan yang dikenakan PKPD sejak 10 Ogos,” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Makan lemak tenusu, kurang risiko sakit jantung
Oleh KOSMO!

22 September 2021, 9:00 pm
LONDON – Satu kajian mendapati individu yang banyak mengambil lemak tenusu adalah kurang berisiko untuk menghidap penyakit jantung berbanding mereka yang mengambil makanan rendah lemak daripada produk berasaskan susu, lapor agensi berita United Press International (UPI) semalam.
Kajian yang diterbitkan dalam jurnal PLOS Medicine itu menunjukkan, tanpa mengira umur, gaya hidup, amalan pemakanan dan penyakit lain, individu dengan kadar lemak tinggi dalam  dalam darah hasil daripada pengambilan produk tenusu yang banyak kurang berisiko menghidap penyakit jantung berbanding mereka yang mengamalkan diet rendah tenusu.
Sebagai tambahan, penyelidik berkata bahawa pengambilan produk tenusu tidak dikaitkan dengan peningkatan risiko kematian.
Pengambilan produk tenusu meningkat secara global memandangkan tenusu merupakan bahan utama dalam pelbagai jenis makanan seperti aiskrim, yogurt, keju, puding, beberapa jenis bijirin, bahkan ia juga merupakan bahan dalam ubat-ubatan seperti pil perancang kehamilan dan makanan tambahan seperti vitamin.
“Beberapa garis panduan diet terus menyarankan pengguna memilih produk tenusu rendah lemak,” kata penulis bersama kajian, Matti Marklund dalam satu kenyataan akhbar.
Sementara itu, pengambilan produk berasaskan tenusu terutamanya yang telah melalui proses penapaian dikaitkan dengan memberi manfaat kepada jantung.

“Peningkatan bukti menunjukkan bahawa kesan kesihatan makanan tenusu mungkin lebih bergantung kepada jenis tenusu seperti keju, yogurt, susu, dan mentega berbanding kandungan lemaknya.
“Adalah penting untuk diingat bahawa walaupun makanan tenusu kaya dengan lemak tepu, ia juga kaya dengan banyak nutrien lain dan boleh menjadi sebahagian daripada diet yang sihat,” kata seorang penyelidik di Fakulti Kesihatan Awam Johns Hopkins Bloomberg, Kathy Trieu. – AGENSI


Gol Andrea, Steffi julang Malaysia
Oleh MUHAMMAD ZUHAILY BADLISHAH

22 September 2021, 11:15 pm
KUALA LUMPUR – Pasukan bola sepak wanita negara menutup kempen kelayakan Piala Asia Wanita 2022 dengan kemenangan 2-0 ke atas tuan rumah, Palestin pada aksi terakhir Kumpulan H di Stadium Faisal Al-Husseini, Tebing Barat sebentar tadi.
Kemenangan itu sekurang-kurangnya menyaksikan skuad negara tidak pulang dengan tangan kosong selepas terdahulu tewas 0-4 kepada jaguh Asia, Thailand sewaktu aksi pertama pada 19 September lalu.
Dalam aksi sebentar tadi, skuad negara di ranking ke-92 dunia, dijangka tidak berdepan masalah untuk melakar kemenangan ke atas Palestin berdasarkan status lawan yang lebih rendah sebagai pasukan No. 120 dunia.
Bagaimanapun, anak-anak buah Jacob Joseph berdepan kesukaran untuk mencari gol pertama apabila jentera serangan mensia-siakan deretan peluang keemasan dalam aksi separuh masa pertama.
Gol yang dicari-cari akhirnya tiba pada minit ke-57 selepas Andrea Lee Xin Yi mudah menampan masuk bola menewaskan penjaga gol Palestin, Leen Qaraqra untuk membuka tirai jaringan buat Malaysia.
Ia berpunca daripada situasi kelam kabut di hadapan gawang Palestin sebelum pemain pertahanan tuan rumah membuat kesilapan memberikan bola kepada Andrea.

Kapten, Steffi Sarge Kaur memastikan kemenangan sah menjadi milik Malaysia menerusi sepakan percuma yang berjaya mengelirukan Qaraqra untuk meledak gol kedua pada minit ke-81.
Meskipun menang, peluang Malaysia ke Piala Asia 2022 dilihat sudah tertutup disebabkan kekalahan kepada Thailand yang masih memiliki satu perlawanan dalam tangan menentang Palestin pada Sabtu ini.
Sebagai rekod, hanya juara peringkat kumpulan layak secara automatik ke pusingan akhir pentas Piala Asia yang dijadualkan berlangsung di India tahun depan. – K! ONLINE


Beberapa kawasan di Ipoh, Manjung dilanda ribut
Oleh ZAKI SALLEH

22 September 2021, 9:38 pm
IPOH – Beberapa kejadian ribut dan pokok tumbang dilaporkan di Manjoi dan Klebang Restu di sini selain di Taman Samudera di Manjung.
Kejadian ribut kira-kira pukul 6.30 petang di Manjung mengakibatkan beberapa buah rumah rosak manakala banyak pokok tumbang sehingga merosakkan harta benda penduduk.
Jurucakap Bilik Gerakan Jabatan Bomba dan Penyelamat negeri Perak memberitahu, sebanyak enam kejadian pokok tumbang diterima di Ipoh petang tadi.
Menurut jurucakap tersebut, antaranya di hadapan jalan besar Hospital Raja Permaisuri Bainun, Ipoh sehingga menghalang lalu lintas.
“Sepasukan anggota sukarelawan bomba Pekan Baru telah dikerah ke lokasi kejadian dan kerja-kerja pembersihan telah dijalankan,” ujar jurucakap tersebut. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan jatuh laut masih belum ditemui
Oleh ZAKKINA WATI AHMAD TARMIZI

22 September 2021, 10:01 pm
PORT DICKSON – Seorang nelayan dikhuatiri lemas dipercayai terjatuh ke dalam laut ketika memasang jaring di satu batu nautika dari Pangkalan Jeti Kampung Kuala Lukut Kecil, Port Dickson dekat sini hari ini.
Ketua Balai Bomba dan Penyelamat Port Dickson, Mohd. Hairul Izam Mazelan berkata, pihaknya menerima panggilan pada pukul 3.30 petang tadi dan tiba di lokasi kejadian 13 minit kemudian.
“Kami menerima panggilan memaklumkan terdapat seorang nelayan berusia 64 tahun yang dipercayai keluar memasang jaring pada pukul 10.30 pagi untuk menangkap ikan di kawasan Kelong Mahmud dan bot mangsa telah ditemui oleh nelayan pada pukul 12.30 tengahari tadi.
“Setibanya di lokasi kejadian kami memulakan pencarian di permukaan bermula 4 petang tadi sehingga malam ini. Pencarian agak sukar disebabkan keadaan air pasang besar.
“Kami difahamkan mangsa dipercayai terjatuh satu batu nautika dari pangkalan jeti nelayan ini,” katanya ketika dihubungi hari ini.
Menurutnya, pihaknya telah melaksanakan operasi mencari dan menyelamat dengan menggunakan kaedah pencarian di permukaan. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPDNHEP Perak sita 90 tong gas LPG
Oleh ASLIZA MUSA

22 September 2021, 9:47 pm
IPOH –  Kementerian Perdagangan Dalam Negeri dan Hal Ehwal Pengguna (KPDNHEP) Perak berjaya merampas 90 tong gas petroleum cecair (LPG) dianggarkan bernilai RM8,248.80 dalam serbuan di kawasan perumahan di Tapah hari ini.
Ketua Pegawai Penguat Kuasa Negeri, Dottie Azlina Ismail berkata, tong gas yang disimpan di tempat yang tidak dilesenkan itu ditemui dalam serbuan pada pukul 6 pagi.
Menurut beliau, pemeriksaan ke atas lori muatan LPG yang diletakkan di parkir di kawasan perumahan itu dijalankan hasil risikan dan maklumat awam.
“Hasil pemeriksaan mendapati pemandu lori itu gagal mengemukakan lesen berniaga runcit barang kawalan (CSA) LPG di atas pendaftaran syarikat yang dijalankan.
“Malah, siasatan lanjut juga mendapati bekalan barang kawalan LPG itu perolehi daripada pembekal dari luar Perak,” katanya dalam kenyataannya di sini hari ini.
Seorang lelaki berusia 36 tahun yang mengaku sebagai pemandu lori berkenaan turut berada di premis semasa serbuan dilakukan. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis belum terima laporan pelajar jual gambar bogel
22 September 2021, 8:54 pm
KUALA LUMPUR – Polis mengesahkan belum menerima sebarang laporan berhubung dakwaan dua pelajar lelaki di sebuah sekolah antarabangsa, dekat sini terlibat dalam kegiatan menjual gambar bogel gadis bawah umur.
Ketua Polis Daerah Wangsa Maju, Superintendan Ashari Abu Samah berkata, pihaknya belum menerima laporan berkaitan kes tersebut sehingga kini.
“Setakat ini kita belum terima apa-apa laporan berkenaan dakwaan kejadian itu,” ujarnya ringkas hari ini.
Superintendan Ashari Abu Samah
Terdahulu, sebuah portal melaporkan sebuah sekolah antarabangsa sedang menjalankan siasatan dalaman berhubung dakwaan dua pelajarnya terbabit dalam penjualan gambar bogel gadis bawah umur.
Terdapat individu yang mendakwa seorang daripada pelajar luar negara itu mengaku telah menyebarkan gambar gadis bawah umur dengan menyiarkan video ‘pengakuan’ berdurasi satu minit 54 saat. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


SAC Shahurinain dilantik Ketua JSJ Johor
Oleh MOHAMAD FAIZAL HASHIM

22 September 2021, 9:33 pm
JOHOR BAHRU – Senior Asisten Komisioner Shahurinain Jais dilantik sebagai Ketua Jabatan Siasatan Jenayah (JSJ) Kontinjen Johor yang baharu.
Beliau menggantikan Senior Asisten Komisioner Datuk Md. Yusof Ahmad yang akan menamatkan perkhidmatannya bersama Polis Diraja Malaysia (PDRM) berkuat kuasa esok.
Shahurinain sebelum ini menjawat jawatan sebagai Timbalan Ketua JSJ sejak April tahun lalu dan dinaikkan pangkat mengetuai jabatan tersebut.
Berucap pada majlis tersebut, Ketua Polis Johor, Datuk Ayob Khan Mydin Pitchay mengucapkan setinggi-tinggi penghargaan terima kasih kepada Md. Yusof kerana telah banyak membantu beliau dan PDRM Johor dalam penugasan kepolisian khususnya dalam menangani jenayah di Kontinjen Johor.
“Sekalung tahniah dan syabas juga diucapkan kepada Shahurinain sebagai Ketua JSJ Johor yang baharu atas pemangkuan pangkat ke Senior Asisten Komisioner (SAC).
“Semoga dapat menyambung legasi yang ditinggalkan dan terus memberi sumbangan dalam memastikan Kontinjen Johor sentiasa berada dalam keadaan aman dan selamat,” katanya ketika berucap pada majlis tersebut di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat mangsa lemas sudah ditemui
22 September 2021, 11:27 pm
HULU SELANGOR – Seorang lelaki yang dilaporkan lemas ketika mandi bersama lima rakannya di Sungai Balak, Batang Kali, dekat sini sudah ditemui sebentar tadi.
Pengarah Bomba Selangor, Norazam Khamis berkata, mangsa yang sudah meninggal dunia itu dijumpai pukul 9.55 malam oleh pihak bomba.
“Mangsa yang dikenali Sunny Dell Ashraff Sa’ari, 23, ditemui kira-kira 50 meter dari lokasi dia dilaporkan hilang.
“Jenazah mangsa diserahkan kepada polis dan dihantar ke hospital Kuala Kubu Bharu untuk tindakan lanjut,” ujarnya sebentar tadi.
Terdahulu, kegembiraan enam sahabat mandi di Sungai Batang Kali hari ini bertukar tragedi apabila salah seorang daripada mereka dilaporkan lemas dan gagal dikesan.
Anggota dari Balai Bomba dan Penyelamat (BBP) Kuala Kubu Bharu dikejarkan ke lokasi sebaik menerima panggilan kejadian pukul 4.31 petang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita alami alahan makan aiskrim
Oleh KOSMO!

22 September 2021, 8:30 pm
LONDON – Seorang wanita mendakwa dia menghidap sejenis alahan terhadap benda sejuk dan tidak boleh menikmati aiskrim kerana berpotensi untuk membunuhnya, lapor akhbar The Sun semalam.
Zuzanna Dmitruk, 20, menghidap cold uticaria iaitu sejenis penyakit aneh yang menyebabkan tubuhnya membengkak dan gatal-gatal.
Pelajar berasal dari Manchester itu berkata, dia mula menyedari menghidap penyakit itu ketika berusia 10 tahun apabila jari-jemarinya membengkak akibat berada di luar bangunan pada musim sejuk.
“Dalam kes ekstrem, makanan sejuk akan menyebabkan saya mengalami sesak nafas.
“Sebelum saya disahkan menghidap penyakit ini, saya telah makan aiskrim dengan sangat banyak, dan ia telah menyebabkan tekak saya membengkak.
“Semua minuman saya perlu berada pada suhu bilik. Saya sama sekali tidak boleh minum minuman berais,” katanya yang makan bijirin sarapan bersama susu suam.

Jelas gadis itu lagi, suhu sekitar 10 darjah Celsius akan mencetuskan reaksi alahan.
“Selalunya ia ‘menyerang’ tangan saya, menjadi kemerahan, gatal, bengkak dan terasa sedikit sakit,” jelasnya.
Doktor memaklumkan kepada Dmitruk bahawa dia tidak boleh minum atau makan apa-apa yang sejuk dan mengelakkan perubahan suhu kerana penyakitnya boleh bertambah buruk serta mengakibatkan kematian. – Agensi


Tunggu dulu, jangan kelam kabut terjah PPV
Oleh AMREE AHMAD

22 September 2021, 8:26 pm
PUTRAJAYA – Kementerian Kesihatan menasihatkan ibu bapa atau penjaga murid agar tidak panik menyerbu Pusat Pemberian Vaksin (PPV) kerana bimbang tidak mendapat janji temu.
Demikian saranan Timbalan Menteri Kesihatan I, Datuk Dr. Noor Azmi Ghazali yang merujuk beberapa insiden PPV tertentu dibanjiri golongan itu yang risau anak tidak dapat ke sekolah.
“Usah risau, tidak payah panik atau gelisah ‘terjah’ PPV, negara kita ada bekalan vaksin yang amat cukup untuk semua penduduk,” katanya dalam sidang akhbar di kementerian itu hari ini yang turut dihadiri Timbalan Menteri Pendidikan I, Datuk Dr. Mah Hang Soon.
Program Imunisasi Covid-19 Kebangsaan (PICK) Remaja dilancarkan secara rasmi di sini Isnin lalu dengan seramai 3.2 juta remaja berusia 12 tahun hingga 17 tahun bakal divaksin di negara ini dengan menyasarkan 80 peratus daripada mereka lengkap dos pada akhir Disember kelak.
Mengulas lanjut, Noor Azmi yang juga Pengerusi Badan Bertindak Imunisasi Covid-19 Remaja (CITF-A) berkata, kerajaan ketika ini telah bergerak pantas mempercepatkan kadar vaksinasi.
“PICK Remaja baru sahaja mula dua hari lalu tetapi hari ini kita sudah cecah lebih setengah juta penerima dan saya yakin, tiada sesiapa tercicir kecuali dia itu memang antivaksin,” katanya.

Justeru, beliau memberi jaminan supaya ibu bapa atau penjaga yang belum mendapat jadual janji temu dan tempat PPV agar bersabar kerana isu itu sedang diselaras oleh pihak CITF-A. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pelajar tolak vaksin boleh ke sekolah
Oleh AMREE AHMAD

22 September 2021, 8:50 pm
PUTRAJAYA – Kementerian Pendidikan belum berhasrat untuk melarang pelajar enggan divaksin daripada masuk ke sekolah bagi mengikuti pembelajaran secara bersemuka.
Timbalan Menteri Pendidikan I, Datuk Dr. Mah Hang Soon bagaimanapun berkata, pihaknya akan mengadakan sesi kaunseling bagi memujuk mereka agar turut menerima imunisasi itu.
“Pelajar memang ada hak untuk meneruskan sesi pembelajaran di kelas dan tidak ada sebab untuk mereka ditolak masuk ke kawasan sekolah,” katanya dalam sidang akhbar di sini hari ini yang turut dihadiri Timbalan Menteri Kesihatan I, Datuk Dr. Noor Azmi Ghazali bersempena pelaksanaan Program Imunisasi Covid-19 Kebangsaan (PICK) Remaja.
Mengulas lanjut, Hang Soon berkata, berdasarkan tinjauan awal, segelintir yang menolak vaksin itu kemungkinan disebabkan tekanan daripada ibu bapa atau penjaga mereka sendiri.
“Kebiasaannya bukan kerana murid itu sendiri enggan diimunisasi, tetapi orang tua mereka yang mungkin bimbang agak keterlaluan atau memang kelompok antivaksin,” tambah beliau. –  K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua individu hilang, bot dinaiki karam
Oleh IVAN AMIRUL

22 September 2021, 8:32 pm
TENOM – Seorang lelaki dan kanak-kanak dilaporkan hilang selepas bot dinaiki karam dalam kejadian di Kampung Kalandos Pangi petang tadi.
Dalam kejadian pukul 4 petang itu, kedua-dua mangsa berusia 10 dan 50 tahun berkenaan dipercayai menaiki bot berkenaan bersama dua lagi mangsa lain yang terselamat di Sungai Padas selepas membeli barangan keperluan di Pekan Tenom.
Jurucakap Pusat Gerakan Operasi (PGO) JBPM Sabah berkata, bagaimanapun bot dinaiki dikatakan tiba-tiba terbalik disebabkan arus deras sebaik cuba menyeberangi sungai.
“Kita menerima panggilan kecemasan pada jam 4.13 petang sebelum sepasukan tiga anggota dan pegawai dikerahkan ke lokasi kejadian untuk menjalankan operasi mencari mangsa.
“Sewaktu kejadian, bot sudah menghampiri tebing sungai namun tiba-tiba terbalik kerana arus sungai deras.
“Dua mangsa iaitu lelaki warga emas dan seorang wanita berjaya menyelamatkan diri manakala dua lagi mangsa hanyut dibawa arus deras,” katanya dalam kenyataan media hari ini. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Malaysia mahu muktamad 40 MoU pada Expo Dubai 2020
Oleh MOHD. HUSNI MOHD. NOOR

22 September 2021, 8:37 pm
PUTRAJAYA – Malaysia menyasarkan untuk memuktamadkan kira-kira 40 Memorandum Persefahaman (MoU) sepanjang penganjuran Expo Dubai 2020 bermula 1 Oktober ini hingga 31 Mac 2022.
Menteri Sains, Teknologi dan Inovasi, Datuk Seri Dr. Adham Baba berkata, pihaknya juga menjangkakan untuk meraih potensi perniagaan dan pelaburan sekitar RM8 hingga RM10 bilion daripada ekspo berkenaan.
Beliau berkata, kira-kira 300 buah syarikat tempatan dari pelbagai industri akan mengambil bahagian dalam ekspo sepanjang 26 minggu itu.
“Antara MoU yang berpotensi untuk diketengahkan termasuk dalam bidang inovasi dan teknologi, halal, pendidikan, pelancongan dan kewangan,” katanya menerusi sidang akhbar secara maya hari ini.
Katanya, Expo Dubai 2020 akan menjadi titik-tolak kepada pertumbuhan ekonomi Malaysia selepas hampir dua tahun berdepan pandemik Covid-19.
Adham berkata, beliau difahamkan, Expo Dubai 2020 menyasarkan kunjungan daripada 25 juta pelawat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengudaraan, kualiti udara penting bendung Covid-19
Oleh SITI A'ISYAH SUKAIMI

22 September 2021, 8:01 pm
PUTRAJAYA – Kementerian Kesihatan (KKM) memberi penekanan dan panduan kepada orang ramai berhubung kepentingan sistem pengudaraan dan kualiti udara dalaman yang baik bagi membendung penularan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, sejajar dengan Pelan Pemulihan Negara (PPN), kerajaan akan melaksanakan inisiatif pembukaan lebih banyak sektor ekonomi dan sosial dari semasa ke semasa mengikut fasa ditetapkan.
“Ini petanda positif namun pada masa sama, kerajaan sememangnya sentiasa menekankan agar pembukaan ini dijalankan secara terancang bagi membendung penularan Covid-19.
“Sehubungan itu, aspek pengudaraan di semua jenis bangunan seperti tempat kerja, premis perniagaan, institusi pengajian, rumah ibadah termasuk kediaman merupakan antara perkara penting perlu dilihat sebagai salah satu strategi bagi mencapai hasrat kerajaan ini,” katanya dalam satu kenyataan di sini hari ini.
Beliau berkata, secara umumnya terdapat tiga jenis pengudaraan di bangunan termasuk premis perniagaan dan ruangan tempat kerja iaitu pengudaraan secara semula jadi, sistem penyaman udara tanpa pengudaraan mekanikal (sistem penyaman udara tidak berpusat) dan sistem penyaman udara dengan pengudaraan mekanikal (sistem penyaman udara berpusat).
Ujarnya, langkah-langkah pencegahan lain juga perlu dititik beratkan seperti mengehadkan bilangan anggota dalam ruangan sempit, memastikan pematuhan pemakaian pelitup muka dan menjaga penjarakan fizikal bagi mengurangkan jangkitan Covid-19.

Dr. Noor Hisham berkata, orang ramai yang mahu mendapatkan panduan berkenaan pengudaraan semasa pandemik Covid-19 boleh melayari laman web https://www.who.int/publications/i/item/9789240021280. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Petani tunjuk skil ‘halau’ puting beliung digelar Avatar
Oleh KOSMO!

22 September 2021, 8:00 pm
JAKARTA – Aksi seorang petani menunjukkan skil ‘tolak angin’ ketika sawahnya dilanda puting beliung mengundang tawa netizen di media sosial, lapor Suara.com.
Menerusi rakaman video yang dimuat naik di laman Instagram @infokediriraya, petani itu dilihat berjalan menuju ke arah puting beliung tanpa rasa takut.
Seketika kemudian, lelaki yang lengkap bertopi itu mula membuat aksi seperti ‘menolak angin’ agar ia pergi jauh dari kawasan sawah padinya seperti karakter filem sains fiksyen popular, Avatar.
Ternyata, aksi ‘tolak angin’ itu berjaya apabila puting beliung itu akhirnya beransur pergi dari kawasan sawahnya dan keadaan di situ kembali tenang.
Kehebatan petani itu menarik pelbagai reaksi pengguna media sosial yang menggelarkannya sebagai Avatar Indonesia.
“Hebat, akhirnya Aang (nama karakter filem Avatar) sudah kembali,” tulis seorang netizen.

“Aksi hebat ini pasti mengundang tangisan Dewa Angin,” komen seorang lagi. – Agensi


Mayat pesawah tertiarap dalam bendang
Oleh MOHD SYALMIZI HAMID

22 September 2021, 8:21 pm
SEBERANG PERAI – Seorang pesawah ditemui meninggal dunia dalam keadaan tertiarap di dalam bendang miliknya di Padang Tembusu di Penaga, Kepala Batas di sini hari ini.
Mangsa berusia 68 tahun itu ditemui tidak sedarkan diri di dalam selut kira-kira 10 pagi selepas dia keluar dari rumahnya di Guar Tuan Syed, Kepala Batas kira-kira pukul 8 pagi dengan motosikal.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, mangsa dikatakan keluar ke sawah berseorangan sebelum dijumpai dalam keadaan tertiarap oleh saudaranya yang bekerja di kawasan sawah berdekatan.
“Lelaki itu yang disahkan meninggal dunia oleh pegawai perubatan di lokasi kejadian dikatakan mempunyai sejarah penyakit jantung dan buah pinggang kronik selain pernah membuat pembedahan pintasan jantung.
“Pemeriksaan pada badan si mati dan kawasan sekitar tidak menemui unsur jenayah selain motosikal jenis Honda Wave yang diletakkan di kawasan berdekatan didapati dalam keadaan baik,” katanya ketika dihubungi hari ini.
Beliau berkata, mayat mangsa kemudiannya dihantar ke Hospital Kepala Batas di sini bagi urusan bedah siasat selepas ujian Covid-19 selesai dijalankan.

Sementara itu, Ahli Dewan Undangan Negeri (ADUN) Penaga, Mohd. Yusni Mat Piah turut membantu pihak berkuasa mengangkat jasad mangsa dari kawasan bendang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes sembuh atasi kes harian
Oleh SITI A'ISYAH SUKAIMI

22 September 2021, 7:52 pm
PUTRAJAYA – Negara merekodkan kes sembuh sebanyak 19,702 kes hari ini, sekali gus melepasi jangkitan harian Covid-19 yang mencatatkan 14,990 kes termasuk lima daripadanya kes import.
Ketua Pengarah Kesihatan, Tan Sri Dr. Noor Hisham Abdullah berkata, angka tersebut menjadikan jumlah kes pulih daripada Covid-19 sebanyak 1,917,088 kes dan sebanyak 2,142,924 kes positif di seluruh negara.
“Daripada 14,990 kes positif yang dilaporkan hari ini, 338 kes (2.3 peratus) adalah kategori tiga, empat dan lima serta 14,652 kes (97.7 peratus) kategori satu dan dua.
“Sebanyak 1,115 kes sedang dirawat di Unit Rawatan Rapi dan 618 kes memerlukan bantuan pernafasan,” katanya dalam satu kenyataan akhbar di sini hari ini.
Ujarnya, terdapat 26 kluster baharu dikenal pasti terdiri daripada 13 kluster tempat kerja, tujuh kluster komuniti, tiga kluster pendidikan lain serta masing-masing satu kluster institusi pendidikan swasta berdaftar di bawah Kementerian Pendidikan, kluster pendidikan tinggi dan kluster kumpulan berisiko tinggi. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wujudkan peluang pekerjaan dengan waktu fleksibel
Oleh NUR SHARIEZA ISMAIL

22 September 2021, 7:48 pm
PUTRAJAYA – Peluang-peluang pekerjaan yang menawarkan waktu bekerja fleksibel perlu diwujudkan bagi membolehkan wanita bekerja di samping menguruskan rumah tangga mereka.
Menteri Pembangunan Wanita, Keluarga dan Masyarakat, Datuk Seri Rina Harun berkata, peluang bekerja tersebut lebih-lebih lagi perlu diberikan kepada wanita yang merupakan ketua isi rumah.
“Saya yakin kaedah ini dapat meningkatkan penglibatan wanita dalam pasaran buruh.
“Saya juga menekankan peluang-peluang pekerjaan kepada kumpulan sasar Kementerian Pembangunan Wanita, Keluarga dan Masyarakat (KPWKM) yang produktif untuk bekerja agar dapat ditawarkan ‘job-matching’ bersesuaian dengan keupayaan mereka,” katanya dalam satu kenyataan di Facebook hari ini.
Menurut Rina, perkara tersebut dibangkitkannya ketika Mesyuarat Majlis Pekerjaan Negara (NEC) yang dipengerusikan oleh Perdana Menteri. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dikompaun bercinta tepi pantai, vaksin tak cukup 14 hari
Oleh DIYANATUL ATIQAH ZAKARYA

22 September 2021, 7:31 pm
MELAKA – Keasyikan sepasang kekasih bercinta di tepi pantai berakhir kekesalan apabila dikenakan kompaun sebanyak RM4,000 selepas suntikan vaksinasi mereka dikesan belum melepasi tempoh matang 14 hari, semalam.
Kedua-dua individu berusia 20-an itu dikesan pihak polis dalam Op Fasa 2 Pelan Pemulihan Negara (PPN) yang dilakukan di sekitar Pantai Puteri, di sini.
Pegawai Turus Ketenteraman Awam Ibu Pejabat Polis Kontinjen (IPK) negeri, Deputi Superintendan Nik Ab. Halim Nikmat berkata, pasangan itu antara 28 individu yang dikenakan kompaun dalam operasi pematuhan sejak 4 September lalu.
Katanya, sehingga semalam sebanyak RM94,500 kompaun dikeluarkan polis atas pelbagai kesalahan melanggar prosedur operasi standard (SOP).
“Semalam sepasang kekasih dikenakan kompaun RM2,000 setiap seorang selepas pemeriksaan rekod suntikan vaksin menerusi aplikasi MySejahtera mereka mendapati kedua-dua telah lengkap dua dos suntikan, namun belum melepasi tempoh matang 14 hari.
“Kedua-dua mereka antara 28 individu yang telah dikenakan kompaun atas pelbagai kesalahan pelanggaran SOP,” katanya ketika dihubungi di sini, hari ini.

Mengulas lanjut beliau berkata, antara kesalahan lain dilakukan adalah tidak cukup dos suntikan dan tiada penjarakan sosial semasa makan di kedai serta beriadah di pantai. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Remaja dikhuatiri lemas ketika mandi bersama rakan
22 September 2021, 6:54 pm
HULU SELANGOR – Kegembiraan enam sahabat mandi di Sungai Batang Kali hari ini bertukar tragedi apabila salah seorang daripada mereka dilaporkan lemas dan gagal dikesan.
Pengarah Bomba Selangor, Norazam Khamis berkata, pihaknya menerima panggilan kejadian pukul 4.31 petang.
“Seramai lapan anggota dari Balai Bomba dan Penyelamat (BBP) Kuala Kubu Bharu dikejarkan ke lokasi.
“Sebaik tiba di lokasi pukul 5.08 petang, didapati seorang remaja bernama Sunny Dell Ashraff Sa’ari berusia 23 tahun lemas ketika mandi di sungai berkenaan bersama lima rakannya,” ujarnya dalam kenyataan sebentar tadi.
Menurutnya, gerakan mencari dan menyelamat mangsa sedang giat dilakukan petugas di lokasi.
Katanya, Pasukan Penyelamat di Air (PPDA) dalam perjalanan ke lokasi untuk melakukan kerja mencari mangsa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita goreng kuih sambil celup tangan dalam minyak panas
Oleh KOSMO!

22 September 2021, 7:30 pm
JAKARTA – Seorang wanita di wilayah Jawa Tengah mengagumkan orang ramai apabila mempunyai kemampuan mencelup tangannya ke dalam kuali berisi minyak panas semasa menggoreng kuih bakwan, lapor Suara.com, semalam.
Sri Rejeki, 55, yang menjual kuih tradisional Indonesia itu di Pasar Windusari, Kabupaten Magelang, berkata bahawa dia sudah melakukan aksi itu sejak 2017.
Menurut Sri, pada mulanya dia berasa sakit apabila mencelup tangan ke dalam minyak panas ketika menggoreng bakwan, tetapi rasa itu hilang dengan sendiri apabila kerap dilakukan.
“Ketika awal-awal melakukan aksi ini, tangan saya berasa sakit juga.
“Namun apabila sudah terbiasa, rasa sakit itu semakin berkurangan malah tangan saya juga tidak pernah melecur meskipun mencelup tangan dalam minyak panas,” katanya.
Tambah wanita itu, aksinya yang bersahaja menggoreng bakwan menggunakan tangan turut membantu dalam melariskan jualannya hingga mampu menjual sehingga 12 kilogram adunan bakwan sehari.

“Ada pembeli yang sanggup beratur untuk membeli bakwan hanya untuk melihat sendiri saya mencelup tangan ke dalam minyak panas,” kata Sri. – Agensi


Apple bangunkan teknologi kesan depresi, autisme, Alzheimer
Oleh KOSMO!

22 September 2021, 6:30 pm
WASHINGTON – Syarikat gergasi teknologi, Apple Inc. dilaporkan sedang membangunkan perisian baharu dalam teknologi gajetnya yang mampu mengesan masalah tekanan perasaan, kegelisahan, autisme dan Alzheimer, lapor akhbar New York Post, semalam.
Ciri-ciri kemerosotan dan penurunan kognitif yang dilaporkan akan menggunakan data peribadi yang dikumpulkan oleh sensor pada peranti Apple seperti iPhone dan Apple Watches.
Ia termasuk maklumat berkaitan corak tidur pengguna, aktiviti fizikal, tingkah laku menaip dan banyak lagi.
Apple dilaporkan sedang membangunkan peranti perisian itu bersama para penyelidik dari University California, Los Angeles.
Gergasi teknologi itu juga bekerjasama dengan syarikat farmaseutikal Biogen Inc. yang sedang menjalankan kajian mengenai penurunan kognitif dalam penyakit Alzheimer.
Kerjasama ketiga yang dilaporkan dalam pembangunan perisian itu adalah dengan Universiti Duke iaitu menggunakan kamera iPhone untuk memerhatikan tingkah laku fizikal anak-anak dan membantu mengesan autisme.

Projek tersebut dilaporkan masih berada di tahap penyelidikan awal dan belum ada sebarang pengesahan sama ada produk akhirnya akan diperkenalkan kepada umum atau tidak.
Sehingga kini, Apple belum memberi sebarang kenyataan atau komen mengenai laporan yang dibuat oleh portal Wall Street Journal itu. – Agensi


Polis bimbang kes pinjaman ah long meningkat
Oleh SAFINA RAMLI

22 September 2021, 6:19 pm
GEORGE TOWN – Polis Pulau Pinang menjangkakan kes melibatkan sindiket pinjaman wang tanpa lesen atau ah long meningkat di negeri ini sekiranya orang ramai tidak berhati-hati dengan tawaran sindiket tersebut.
Ketua Polis negeri, Datuk Mohd. Shuhaily Mohd. Zain berkata, sebanyak 87 kes membabitkan aktiviti pinjaman wang daripada ceti haram dengan kerugian lebih RM800,000 dilaporkan sejak Januari hingga bulan ini.
“Pihak polis bimbang sekiranya kita tidak ingatkan orang ramai, kes melibatkan pinjaman ah long ini akan meningkat.
“Pada tahun lepas, sebanyak 91 kertas siasatan dibuka manakala dalam tempoh hingga September tahun ini terdapat 87 kertas siasatan (disiasat),” katanya pada sidang akhbar di Ibu Pejabat Polis Kontinjen di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929